|  |  |  |  |  |
| --- | --- | --- | --- | --- |
| Iestāde: Labklājības ministrija | Dokumenta nosaukums: Vadlīnijas horizontālā principa“Vienlīdzība, iekļaušana, nediskriminācija un pamattiesību ievērošana” īstenošanai un uzraudzībai (IDF, IRPVP, PMIF) (2021-2027) | | | |
| Sagatavoja: Sociālās politikas plānošanas un attīstības departaments | Apstiprināts:  valsts sekretāra p.i., valsts sekretāra vietniece  D.Jakaite | Variants: 1 | Datums un numurs:  *\*Dokuments parakstīts  ar drošu elektronisko parakstu un satur laika zīmogu* | Lapu skaits  39 |

**Vadlīnijas horizontālā principa**

**“****Vienlīdzība, iekļaušana, nediskriminācija un pamattiesību ievērošana”**

**īstenošanai un uzraudzībai**

**(IDF, IRPVP, PMIF)**

**2021-2027**

Labklājības ministrija

2024.gads

**Izmantotie saīsinājumi un termini**

|  |  |
| --- | --- |
| AI | Atbildīgā iestāde |
| ANO | Apvienoto Nāciju Organizācija |
| ANO Konvencija | Apvienoto Nāciju organizācijas Konvencija par personu ar invaliditāti tiesībām |
| APIA | Atklāta projektu iesniegumu atlase |
| BDAS | Biometrijas datu apstrādes sistēma |
| CSP | Centrālā statistikas pārvalde |
| EK | Eiropas Komisija |
| ES | Eiropas Savienība |
| ES fondi, fondu programmas | Eiropas Savienības Patvēruma, migrācijas un integrācijas fonds, Iekšējās drošības fonds, Finansiāla atbalsta instruments robežu pārvaldībai un vīzu politikai |
| Eurostat | Eiropas Savienības Statistikas birojs |
| FM | Finanšu ministrija |
| Horizontālais princips, HP, HP VINPI | Horizontālais princips “Vienlīdzība, iekļaušana, nediskriminācija un pamattiesību ievērošana” |
| IDF | Iekšējās drošības fonds |
| IPIA | Ierobežota projekta iesniegumu atlase |
| IRPVP | Finansiāla atbalsta instruments robežu pārvaldībai un vīzu politikai |
| KNR | Eiropas Parlamenta un Padomes 2021. gada 24. jūnija regula (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai |
| KEPS | Kopējā Eiropas patvēruma sistēma |
| LES | Līgums par Eiropas Savienību |
| LESD | Līgums par Eiropas Savienības darbību |
| LM | Labklājības ministrija |
| LR | Latvijas Republika |
| NVO | Nevalstiskās organizācijas |
| Pamattiesību harta | Eiropas Savienības Pamattiesību harta |
| PDR | Pasažieru datu reģistrs |
| PMIF | Patvēruma, migrācijas un integrācijas fonds |
| PMLP  VDD  VI  VMIS  VP  VR | Pilsonības un migrācijas lietu pārvalde  Valsts drošības dienests  Vadošā iestāde, Iekšlietu ministrija  Vienotās migrācijas informācijas sistēma  Valsts policija  Valsts robežsardze |

**Saturs**

[1. Vienlīdzība, iekļaušana, nediskriminācija un pamattiesību ievērošana 5](#_Toc173153423)

[2. Pamattiesības un diskriminācijas aizlieguma pamati 8](#_Toc173153424)

[2.1. Dzimums 9](#_Toc173153425)

[2.2. Invaliditāte 10](#_Toc173153426)

[2.3. Vecums 12](#_Toc173153427)

[2.4. Ticība un reliģiskā pārliecība 13](#_Toc173153428)

[2.5. Rase un etniskā piederība 13](#_Toc173153429)

[2.6. Seksuālā orientācija 14](#_Toc173153430)

[3. IDF, PMIF, IRPVP programmu pasākumu ietekme 15](#_Toc173153431)

[uz horizontālo principu 15](#_Toc173153432)

[4. Horizontālā principa īstenošana programmu projektos 20](#_Toc173153433)

[4.1. Vispārīgās HP VINPI darbības 20](#_Toc173153434)

[4.1.1. Informācijas un publicitātes pasākumi 20](#_Toc173153435)

[4.1.2. Projektu vadības un īstenošanas personāls 23](#_Toc173153436)

[4.1.3. Publiskie iepirkumi 23](#_Toc173153437)

[4.2. Specifiskās HP darbības 25](#_Toc173153438)

[4.2.1. Nemateriālo investīciju projekti (ieguldījumi cilvēkresursos) 25](#_Toc173153439)

[4.2.2. Materiālo investīciju projekti (ieguldījumi publiskās infrastruktūras attīstībā) 28](#_Toc173153440)

[5. HP rādītāju noteikšana 30](#_Toc173153441)

[6. Projektu iesniegumu vērtēšana 31](#_Toc173153442)

[6.1. Projektu iesniegumu vērtēšanas HP kritērijs 31](#_Toc173153443)

[6.2. HP kritērija vērtēšanas metodika 32](#_Toc173153444)

[7. Projekta iesnieguma veidlapas aizpildīšana 35](#_Toc173153445)

[8. Informācijas avoti 36](#_Toc173153446)

[9. Kontakti 39](#_Toc173153447)

**Priekšvārds**

Labklājības ministrija ir sagatavojusi šīs vadlīnijas, lai sniegtu atbalstu Iekšlietu ministrijai kā PMIF, IDF un IRPVP vadošai iestādei un ES fondu finansējuma saņēmējiem horizontālā principa “Vienlīdzība, iekļaušana, nediskriminācija un pamattiesību ievērošana” īstenošanā ES fondu pasākumu projektos.

|  |
| --- |
| **Vadlīniju mērķis** ir veicināt, ka visu to darbību, kas saņem atbalstu no ES fondiem, sagatavošanā, īstenošanā, uzraudzīšanā, ziņošanā par tām un to izvērtēšanā tiek ņemta vērā un veicināta dzimumu līdztiesība, iekļaušana, nediskriminācija un pamattiesību ievērošana.  Vadlīniju mērķis ir arī palīdzēt un aicināt iesaistītās iestādes uzņemties iniciatīvu un atbalstīt tikai tādus projektus, kas pienācīgi ņem vērā nediskriminācijas principus un veicina vienlīdzību, iekļaušanu un pamattiesību ievērošanu. |

Atbilstoši 2022. gada 18. oktobra Ministru kabineta noteikumos Nr. 651[[1]](#footnote-1) noteiktajam, LM ir atbildīga par horizontālā  principa “Vienlīdzība, iekļaušana, nediskriminācija un pamattiesību ievērošana” (KNR[[2]](#footnote-2) 9. panta 1., 2. un 3. daļa) koordināciju (ieviešanas uzraudzību), aptverot tādas jomas kā dzimumu līdztiesība starp vīriešiem un sievietēm, diskriminācijas novēršana dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas dēļ un pamattiesību ievērošana.

**LM kā par horizontālā principa koordināciju atbildīgā institūcija**:

* izstrādā metodisko materiālu par horizontālā principa ieviešanu un ieviešanas uzraudzību;
* nodrošina konsultatīvu un metodisku atbalstu ES fondu vadībā iesaistītajām institūcijām fonda ieviešanas nosacījumu definēšanā un finansējuma saņēmējiem saistībā ar horizontālā principa jautājumiem;
* sniedz atzinumus par ES fondu plānošanas dokumentu projektiem un tiesību aktu projektiem ES fondu jomā un sniedz uzraudzības komitejai viedokli par projektu iesniegumu vērtēšanas kritērijiem saistībā ar horizontālo principu

saistītajiem projektiem.

LM sadarbojas ar Iekšlietu ministriju, izskatot horizontālo principu pārkāpumus vai saņemot sūdzības par ES fondu atbalstīto darbību neatbilstību Eiropas Savienības Pamattiesību hartai (vienlīdzība, nediskriminācija, iekļaušana un pamattiesību ievērošana) un ANO Konvencijā par personu ar invaliditāti tiesībām ietverto vienlīdzīgu iespēju principiem.

|  |
| --- |
| **Vienlīdzība, iekļaušana, nediskriminācija un pamattiesību ievērošana** |

Vienlīdzība, iekļaušana, nediskriminācija un pamattiesību ievērošana ir noteikts kā horizontāls princips visās ES fondu atbalsta jomās. Programmu sagatavošanā, īstenošanā, uzraudzīšanā, ziņošanā par tām un to izvērtēšanā ir jāņem vērā un jāveicina dzimumu līdztiesība, kā arī jāveic darbības, lai novērstu jebkādu diskrimināciju dzimuma, rases vai etniskās izcelsmes, reliģijas vai ticības, invaliditātes, vecuma vai seksuālās orientācijas dēļ. Visā ES fondu sagatavošanā un īstenošanā jo īpaši ņem vērā nepieciešamību nodrošināt piekļuves iespējas personām ar invaliditāti. No ES fondiem būtu jāatbalsta tikai tādas darbības, kas mazina segregāciju vai atstumtību, un, finansējot infrastruktūru, būtu jānodrošina piekļūstamība personām ar invaliditāti.

|  |
| --- |
| **Horizontālā principa mērķis** ir novērst nevienlīdzību starp sievietēm un vīriešiem jebkurā jomā, veicināt iekļaušanu un nediskrimināciju rases vai etniskās izcelsmes, reliģijas vai pārliecības, invaliditātes, vecuma vai seksuālās orientācijas dēļ. |

Horizontālā principa mērķi ir noteikti KNR regulā. Īstenojot horizontālā principa mērķus, īpaši tiek ņemta vērā nepieciešamība nodrošināt dzimumu līdztiesības aspekta integrēšanu un piekļuves iespējas personām ar invaliditāti.

*1.attēls*

**KNR 9. pants “Horizontālie principi”**




Lai sasniegtu horizontālā principa mērķus,PMIF, IDF un IRPVPLatvijas programmu ietvaros līdzās programmu galvenajiem pasākumiem tiek plānotas vispārīgas un specifiskas darbības, kasnodrošina vienlīdzību, iekļaušanu, nediskrimināciju un pamattiesību ievērošanu. Piemēram, attīstot un pilnveidojot publisko infrastruktūru, ir paredzēts ievērot vides un informācijas piekļūstamības prasības un labās prakses, kas ir īpaši nozīmīgas personām ar kustību, redzes, dzirdes vai garīga rakstura traucējumiem, vecāka gadagājuma cilvēkiem un vecākiem ar maziem bērniem. Attīstot izglītojošus un iekļaujošus pasākumus bēgļiem, patvēruma meklētājiem, trešo valstu valstspiederīgajiem, tiek plānoti arī dažādi atbalsta pasākumi, lai visiem dalībniekiem nodrošinātu vienlīdzīgas dalības iespējas: piekļūstama infrastruktūra, pielāgotas informācijas un komunikācijas tehnoloģijas, pēc nepieciešamības bērnu pieskatīšanas pakalpojums. Savukārt speciālistu, kuri strādās ar minēto mērķa grupu, apmācību saturā tiks integrēti vienlīdzīgu iespēju un nediskriminācijas jautājumi u.c.

Lai veiksmīgi un pēc būtības ieviestu horizontālo principu dzīvē, tas tiek integrēts dažādos programmu posmos – plānošanā un sagatavošanā, īstenošanā un uzraudzībā, kā arī izvērtēšanā. Attiecīgi ikviens posms ir svarīgs. Horizontālā principa ieviešanas struktūra ir attēlota 2.attēlā.

*2.attēls*

**Horizontālā principa “Vienlīdzība, iekļaušana, nediskriminācija un pamattiesību ievērošana” īstenošana**

****

Vienlīdzības, iekļaušanas, nediskriminācijas un pamattiesību ievērošanas princips ir noteikts Eiropas Parlamenta un Padomes regulās, ar kurām tiek izveidoti PMIF, IDF un IRPVP.

**Patvēruma, migrācijas un integrācijas fonds (PMIF) [[3]](#footnote-3)**

|  |
| --- |
| Visas darbības, ko finansē saskaņā ar PMIF, tostarp tās darbības, ko veic trešās valstīs, būtu jāīsteno, pilnībā ievērojot tiesības un principus, kas ietverti Savienības *acquis*[[4]](#footnote-4) un Pamattiesību hartā, un darbībām būtu jāatbilst Savienības un dalībvalstu starptautiskajām saistībām, kas izriet no starptautiskajiem instrumentiem, kuros tās ir puses, – jo īpaši, darbībās nodrošinot atbilstību dzimumu līdztiesības, nediskriminācijas un bērna interešu ievērošanas principam.  **REGULAS (ES) 2021/1147 6. pants Dzimumu līdztiesība un nediskriminēšana**  1. Dalībvalstis un Komisija nodrošina, ka visā PMIF atbalstīto programmu un projektu sagatavošanas, īstenošanas, uzraudzības, ziņošanas un izvērtēšanas procesā tiek integrēta dzimumperspektīva un tiek ņemta vērā un veicināta dzimumu līdztiesība un dzimuma aspekta iekļaušana.  2. Dalībvalstis un Komisija veic attiecīgus pasākumus, lai PMIF atbalstīto programmu un projektu sagatavošanas, īstenošanas, uzraudzības, ziņošanas un izvērtēšanas laikā izslēgtu jebkāda veida diskrimināciju, kas aizliegta ar Pamattiesību hartas 21. pantu. |

**Iekšējās drošības fonds (IDF)**[[5]](#footnote-5)

|  |
| --- |
| **REGULAS (ES) 2021/1149 4. pants. Pamattiesību ievērošana**  Saskaņā ar IDF regulu finansētās darbības īsteno, pilnībā ievērojot pamattiesības un cilvēka cieņas neaizskaramību. Jo īpaši šādas darbības atbilst Pamattiesību hartai, Savienības datu aizsardzības tiesību aktiem un Eiropas Cilvēktiesību un pamatbrīvību aizsardzības konvencijai (ECTK). Dalībvalstis, īstenojot darbības saskaņā ar Fondu, iespēju robežās pievērš pastiprinātu uzmanību neaizsargātu personu, sevišķi bērnu un nepavadītu nepilngadīgo, atbalstam un aizsardzībai. |

**Finansiāla atbalsta instruments robežu pārvaldībai un vīzu politikai** **(IRPVP)**[[6]](#footnote-6)

|  |
| --- |
| Visas darbības, ko finansē saskaņā ar IRPVP, kuru izveido ar šo regulu, tostarp tās darbības, ko veic trešās valstīs, būtu jāīsteno, pilnībā ievērojot tiesības un principus, kas ietverti Savienības *acquis* un Pamattiesību hartā, un darbībām būtu jāatbilst Savienības un dalībvalstu starptautiskajām saistībām, kas izriet no starptautiskajiem instrumentiem, kuros tās ir puses, jo īpaši nodrošinot atbilstību nediskriminācijas un neizraidīšanas principiem.  **REGULAS (ES) 2021/1148 4. pants. Nediskriminēšana un pamattiesību ievērošana**  Darbības, ko finansē saskaņā ar IRPVP, īsteno, pilnībā ievērojot tiesības un principus, kas ietverti Savienības acquis un Pamattiesību Hartā, un Savienības starptautiskās saistības attiecībā uz pamattiesībām, jo īpaši nodrošinot nediskriminēšanas un neizraidīšanas principa ievērošanu. |
| **2. Pamattiesības un diskriminācijas aizlieguma pamati** | | |

Visām ES dalībvalstīm ir kopīgas vērtības: ievērot cilvēktiesības, respektēt cilvēka cieņu, brīvību, demokrātiju, vienlīdzību un tiesiskumu. Un visiem ES pilsoņiem ir vienādas pamattiesības, kas balstās uz iepriekš minētajām vērtībām, kā arī uz līdztiesību, nediskriminēšanu un iekļautību. Šīs vērtības nostiprina un aizsargā tiesiskums, kas ir noteikts ES līgumos – LES un LESD un Pamattiesību hartā.

|  |
| --- |
| **Pamattiesības ir galvenās tiesības un brīvības**, kādas ir ikvienam Eiropas Savienības iedzīvotājam. Pamattiesības nosaka minimālos standartus, lai nodrošinātu cieņpilnu izturēšanos pret ikvienu cilvēku. Pamattiesību centrā ir cilvēks kā personība, jo tās aizsargā konkrētas personības izpausmes veidus. |

Latvijā tiesiskās vienlīdzības (un tā abi elementi – līdztiesības princips un diskriminācijas aizliegums) kā konstitucionālā ranga pamattiesību norma ir noteikta Latvijas Satversmes 91. pantā: “Visi cilvēki ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas”, ietverot divus savstarpēji cieši saistītus principus: vienlīdzības princips – panta pirmajā teikumā – un diskriminācijas aizlieguma princips – otrajā teikumā[[7]](#footnote-7).

|  |
| --- |
| **Vienlīdzības princips** nozīmē, ka vienādos faktiskajos un tiesiskajos apstākļos izturēšanās ir jābūt vienādai, savukārt atšķirīgos apstākļos izturēšanās ir jābūt atšķirīgai. Ja pret personām, kas atrodas līdzīgā situācijā, izturas atšķirīgi (parasti - mazāk labvēlīgi) bez objektīva un saprātīga pamata, un vienīgais iemesls atšķirīgai attieksmei ir personas piederība kādai konkrētai grupai, tad šādu situāciju sauc par **diskrimināciju.** |

*3.attēls*

**Ir aizliegta jebkāda diskriminācija, pamatojoties uz:**

|  |
| --- |
| **2.1. Dzimums** |

Dzimumu līdztiesības mērķis nav sieviešu un vīriešu vienādošana, bet gan vides un apstākļu radīšana, kurā gan sievietes, gan vīrieši vienlīdzīgi var īstenot savas likumā noteiktās tiesības un brīvības, realizēt savu potenciālu, talantus un idejas un būt noteicēji par savu dzīvi neatkarīgi no dzimuma.

|  |
| --- |
| Ja pret personu tikai tās dzimuma dēļ izturas citādi, parasti nelabvēlīgāk, nekā pret pārējām personām līdzīgā situācijā, šāda atšķirīga attieksme var tikt uzskatīta par **dzimuma diskrimināciju.** |

Atšķirīga attieksme pieļaujama vienīgi tādos gadījumos, ja tam ir pamatots un objektīvs attaisnojums un pastāv samērīgums starp sasniedzamo mērķi un izmantotajiem līdzekļiem.

Dzimumu līdztiesība ir tad, ja gan sievietēm, gan vīriešiem ir pieejami visa veida resursi (informācija, izglītība, veselības aprūpe, finanses u.c.), kādi Latvijas valstī pastāv, un ir iespējas tos izmantot. Abu dzimumu cilvēkiem ir vienlīdzīgas tiesības un arī vienlīdzīga atbildība. Vīriešu un sieviešu ieguldījumu sabiedrības labā vērtē pēc vienādiem kritērijiem, un viņu problēmas arī uztver kā līdzvērtīgi svarīgas un risināmas.

|  |
| --- |
| **Dzimumu līdztiesība** nozīmē abu dzimumu cilvēku līdzvērtīgas iespējas un tiesības sabiedrībā un valstī, tajā pašā laikā apzinoties, ka vīrieši un sievietes nav vienādas būtnes. Jēdziens “dzimums” ir jāsaprot gan kā personu raksturojošs bioloģisko pazīmju kopums, gan kā sociāla parādība. Praksē tas nozīmē, ka personu ietekmē ne tikai tās piederība pie sieviešu vai vīriešu dzimuma, bet arī sabiedrībā nostiprinājušies vai paša cilvēka uzskati un pieņēmumi par sieviešu un vīriešu sociālo lomu, pienākumiem, atbildību un vajadzībām. |

**Tieša dzimumu diskriminācija** izpaužas situācijās, kur sievietei vai vīrietim tiešā veidā ir liegta kāda iespēja tikai viņa vai viņas dzimuma dēļ. Dzimumu diskriminācija var būt arī netieša. Tā izpaužas situācijās, kurās sievietei vai vīrietim nav liegta iespēja īstenot savas tiesības tieši viņu dzimuma dēļ, bet tomēr viena dzimuma iespējas vai ieguvumi nav līdzvērtīgi. Tāpat ir aizliegta personas aizskaršana dzimuma dēļ. Tas nozīmē, ka apzināti tiek piekopta attieksme, kas personai ir nepatīkama un aizskaroša. Šāda rīcība var būt ar seksuālu raksturu, kā rezultātā ir aizskarta cilvēka cieņa, viņu iebiedē, un kopumā rada pret cilvēkiem naidīgu pazemojošu un degradējošu vidi. Šīs izpausmes cēloņi var būt dzimumu stereotipi, nevienlīdzīga pieeja resursiem, kultūras normas.

**Diskriminācija dzimuma dēļ** var izpausties dažādās jomās, tostarp attiecībā uz dalību darba tirgū, noteikumiem un nosacījumiem, nodarbinātības apstākļiem un karjeras virzību, vienādu samaksu par vienādas vērtības darbu sievietēm un vīriešiem. Sabiedrībā pastāv arī daudzi ar dzimumu saistīti stereotipi, piemēram, pārliecība, ka noteikts darbs jāveic tikai sievietei – tieši tāpēc, ka viņa ir sieviete, vai ka sievietēm nevar uzticēt nopietnu lēmumu pieņemšanu, jo viņas ir emocionālākas nekā vīrieši. Piemēram, par pedagogu pirmsskolas iestādēs pieņem darbā tikai sievietes, jo viņas ir iejūtīgākas un prot labāk saprasties ar bērniem nekā vīrieši, vai arī sievietei darbā nepiešķir paaugstinājumu, jo viņa ir pārāk emocionāla.

|  |
| --- |
| **2.2. Invaliditāte** |

Ikviena persona jebkurā savas dzīves posmā var saskarties ar īslaicīgām vai ilgstošām veselības problēmām, kas ietekmē personas spējas strādāt, mācīties, aprūpēt sevi, tādējādi radot apgrūtinājumu pilnvērtīgi iekļauties sabiedrībā.

Invaliditāte ir ilgstošs vai nepārejošs ļoti smagas, smagas vai mērenas pakāpes funkcionēšanas ierobežojums, kas ietekmē personas garīgās vai fiziskās spējas, darbspējas, pašaprūpi un iekļaušanos sabiedrībā un personai Invaliditātes likumā paredzētajā kārtībā ir noteikta invaliditāte[[8]](#footnote-8).

|  |
| --- |
| **Personu ar invaliditāti diskriminācijas aizlieguma princips** ANO Konvencijas izpratnē nozīmē jebkāda veida nošķiršanu, izslēgšanu vai ierobežošanu invaliditātes dēļ, kuras mērķis ir traucēt vai pilnībā nepieļaut visu politisko, ekonomisko, sociālo, kultūras, pilsonisko vai citu cilvēktiesību un pamatbrīvību atzīšanu, izmantošanu vai īstenošanu vienlīdzīgi ar citiem, vai kurai ir tādas sekas. |

Tomēr būtiski ir apzināties, ka funkcionāli traucējumi var būt arī personām, kurām invaliditāte nav noteikta, tādēļ personas ar funkcionāliem traucējumiem aptver plašāku personu loku nekā personas ar invaliditāti, kurām saskaņā ar Latvijas normatīvajiem aktiem ir noteikta invaliditāte. Ilgstoši fiziski, garīgi, intelektuāli vai maņu traucējumi mijiedarbībā ar dažādiem šķēršļiem var apgrūtināt personu pilnvērtīgu un efektīvu līdzdalību sabiedrības dzīvē vienlīdzīgi ar citiem.

Diskriminācija invaliditātes dēļ visbiežāk izpaužas tādās jomās kā darba nodarbinātība, izglītība, preču un pakalpojumu saņemšana. Piemēram, ja nepiekļūstamas darba vides dēļ darba devējs atsakās pieņemt darbā personu, kas pārvietojas ratiņkrēslā, šāda situācija ir uzskatāma par diskrimināciju.

**Vides, informācijas, preču un pakalpojumu piekļūstamība** ir viens no personu ar invaliditāti sociālās iekļaušanas un tiesību nodrošināšanas priekšnosacījumiem.Ar terminu “piekļūstamība” (angļu valodas termins “accessibility”) tiek apzīmētas piekļūstamības prasības videi, informācijai, infrastruktūrai, pakalpojumiem u.c., lai tie būtu ērti lietojami ikvienam, tai skaitā cilvēkiem ar dažāda veida funkcionēšanas ierobežojumiem, t.sk. redzes, dzirdes, kustību vai garīga rakstura traucējumiem. Piekļūstamība nozīmē, ka konkrētajai videi, objektam vai pakalpojumam ir iespēja fiziski piekļūt, kā arī to var lietot, izmantojot vairākus sensoros (redze, dzirde, tauste) kanālus. Savukārt termins “pieejamība” (angļu valodas termins “availability”) nozīmē vides, objekta vai pakalpojuma pieejamību vai esamību kopumā. Tādējādi pieejamība var izslēgt piekļūstamību, savukārt piekļūstamība ietver arī pieejamību.

Jebkāda diskriminācija invaliditātes dēļ ir aizliegta un personām ar invaliditāti ir nepieciešams nodrošināt vienlīdzīgas iespējas un iekļaušanu. Diskriminācijas aizlieguma invaliditātes dēļ princips ir iekļauts vairākos Latvijas normatīvajos aktos, piemēram, Darba likumā, Patērētāju tiesību aizsardzības likumā, Pacientu tiesību likumā u.c.

*4.attēls*

**Piekļūstamas vides un informācijas lietotāji**



Būtiski ir tas, ka katrai funkcionālo traucējumu grupai (personas ar redzes, dzirdes, kustību un garīga rakstura traucējumiem) ir nepieciešami atšķirīgi pakalpojumi un atbalsts, lai nodrošinātu šo personu tiesības un vienlīdzīgas iespējas. Piemēram, informācija Braila rakstā palīdz neredzīgiem cilvēkiem, subtitri, reāllaika transkripcija, zīmju valodas tulks nodrošina iespējas saņemt informāciju cilvēkiem ar dzirdes traucējumiem, savukārt dažādi tehniskie risinājumi būvēs, tostarp pandusi un pacēlāji atvieglo pārvietošanos vidē ērti un patstāvīgi cilvēkiem ar kustību traucējumiem.

|  |
| --- |
| **2.3. Vecums** |

Sabiedrība Latvijā un kopumā visā ES noveco. Sabiedrības novecošanās ir saistīta ar darbaspējīgo iedzīvotāju skaita samazināšanos un vecāka gadagājuma cilvēku īpatsvara palielināšanos.

|  |
| --- |
| Ja pret cilvēku tikai viņa vecuma dēļ izturas citādi nekā pret pārējiem cilvēkiem līdzīgā situācijā, šāda atšķirīga attieksme var tikt uzskatīta par **vecuma diskrimināciju**. Diskriminācija vecuma dēļ ir sastopama vairākās jomās, kā, piemēram, nodarbinātības, veselības, sociālā, pakalpojumu piekļūstamības u.c. jomās. |

Vecums ir viens no vairākiem diskriminācijas aizlieguma pamatiem un aizsardzība pret vecuma diskrimināciju ir noteikta dažādos ES un Latvijas normatīvajos aktos, piemēram, Darba likumā un Likumā par sociālo drošību.

Vecuma diskriminācija attiecas gan uz sabiedrībā esošajiem stereotipiem un aizspriedumiem, gan diskriminējošu attieksmi attiecībā uz jauniešiem, kā arī attiecībā uz vecāka gadagājuma cilvēkiem. Piemēram, visās darba tiesisko attiecību fāzēs, tostarp darba sludinājumos, darba aprakstos, intervijās, darbā pieņemšanā, algas un darba slodzes noteikšanā, darba izpildes novērtēšanā, apmācībā, paaugstināšanā amatā, atbrīvošanā no darba utt., eksistē aizspriedumi par jauniešu un senioru darba spējām. Piemēram, ja darba devējs nepiedāvā apmācību darbiniekam tikai tāpēc, ka tas jau ir pārkāpis 55 gadu slieksni vai drīz sasniegs pensionēšanās vecumu, šāda rīcība var tikt uzskatīta par diskriminējošu. Savukārt jauniešiem dažkārt ir neiespējami atrast darbu, jo tiek prasīta darba pieredze.

Lai arī novecošanās ir dabisks process, tomēr, lai uzlabotu dzīves kvalitāti senioru vecumā, ir svarīgi īstenot preventīvus pasākumus un veicināt aktīvu novecošanos jau savlaicīgi, vismaz no cilvēka 55 gadu vecuma. Piemēram, jaunu prasmju un zināšanu apguve, ergonomiski ierīkota darba vieta, dažādi atbalsta un mentoringa pasākumi, veselību uzlabojoši un izglītojoši pasākumi senioriem palīdz ilgāk palikt darba tirgū un būt aktīviem sabiedrības locekļiem. Līdzīgi arī jauniešiem ir nepieciešams atbalsts gan darba pieredzes iegūšanai, gan komunikācijas prasmju apgūšanai, mentorings u.c.

Jebkura diskriminācija personas vecuma dēļ rada tiešas un negatīvas sekas uz indivīdu, jo tas kavē vai pat pilnībā liedz īstenot personas tiesības un brīvības.

|  |
| --- |
| **2.4. Ticība un reliģiskā pārliecība** |

Tiesības ticēt jāsaprot kā iekšējs (*forum internum*) individuāls un dziļi personisks pārdzīvojums, cilvēkam pievēršoties (lūdzot, apcerot, meditējot, domājot utt.) vienam vai vairākiem pārdabiskiem, pārcilvēciskiem spēkiem, ko viņš izjūt un pārdzīvo kā svētumu. Šāda darbība pēc būtības ir neaktīva un intraverta, kas attiecas uz cilvēka privātās dzīves jomu. Tā faktiski ir absolūta jeb neierobežojama.

|  |
| --- |
| Satversmes 99. pantā noteikts, ka ikvienam ir tiesības uz domas, **apziņas un reliģiskās pārliecības brīvību.** Šī reliģijas brīvības klauzula ietver divas koncepcijas – „tiesības ticēt” un „tiesības darboties”. |

Eiropas Cilvēktiesību tiesas ieskatā reliģijas brīvība ir viens no demokrātiskas sabiedrības pamatiem. Savā ziņā šeit ir runa par ticīgo identitāti un viņu dzīves uzskatu, kā arī nozīmīgu vērtību ateistiem, agnostiķiem, skeptiķiem vai vienaldzīgajiem. Reliģijas brīvība izpaužas kā iekšēja apziņa, t.i., kā brīvība izvēlēties reliģiju, neizvēlēties vai mainīt to.

|  |
| --- |
| **Diskriminācijas aizliegums reliģiskās pārliecības dēļ** var būt pārkāpts, ja personai tiek liegtas noteiktas tiesības un pret to izturas citādi (labāk vai sliktāk) nekā pret pārējiem cilvēkiem tikai šīs personas faktiskās vai eventuālās reliģiskās piederības vai ticības dēļ. |

Diskriminācija reliģiskās pārliecības dēļ var izpausties dažādos veidos un ne vienmēr ir tieša un atklāta. Visbiežāk diskriminācija šī iemesla dēļ izpaužas darba attiecībās. Piemēram, ja amata kandidātam – musulmanim – ir visaugstākā kvalifikācija, būtu diskriminējoši viņu nepieņemt darbā tikai tādēļ vien, ka, pēc darba devēja domām, musulmanis neiederēsies vidē, kur dominē kristīgās tradīcijas.

Vienlīdzības principa pārkāpums, balstoties uz reliģiju, ir aizliegts, kā arī tieša vai netieša iedzīvotāju tiesību ierobežošana vai priekšrocību radīšana iedzīvotājiem, kā arī jūtu aizskaršana vai naida celšana sakarā ar viņu attieksmi pret reliģiju ir aizliegta.[[9]](#footnote-9) Lai mazinātu diskriminācijas riskus reliģiskās pārliecības dēļ, ir jāveicina starpkultūru sadarbība un sabiedrības izpratne par dažādību, jāizskauj naida runa un cieņas aizskaršana, kas balstās uz atšķirīgu ticību vai reliģisko pārliecību.

|  |
| --- |
| **2.5. Rase un etniskā piederība** |

Jēdziens “etniskā piederība” attiecas uz cilvēku grupu, kuru vieno noteikta rase, ādas krāsa (tumšāka vai gaišāka), nacionālā vai etniskā izcelsme, dažkārt arī kopīga vēstures izpratne, izcelsmes teritorija (reģions vai valsts), īpašas kultūras iezīmes, tādas kā valoda vai reliģija. Šajā kontekstā nozīmīga ir arī cilvēku kopīgā apziņa, ka viņi ir piederīgi pie vienas un tās pašas sabiedrības, etniskā vairākuma vai mazākumam, piemēram, ka viņi ir latvieši, krievi, ebreji vai romi utt.

|  |
| --- |
| Aizliegta tiešā un netiešā diskriminācija, kā arī personas aizskaršana un norādījums diskriminēt, **pamatojoties uz personas rasi vai etnisko piederību** (aptverot arī tādus pamatus kā ādas krāsa, etniskā un nacionālā izcelsme un tautība). Diskriminācijas uz rases vai etniskās piederības pamata aizliegums attiecas gan uz valsts un indivīda attiecībām, gan uz privāttiesību jomu.[[10]](#footnote-10) |

Diskriminācija rases vai etniskās piederības dēļ var izpausties, piemēram, ja kādam tiek atteikts darbs, iespēja īrēt dzīvokli vai tiek liegts pakalpojums tikai viņa ādas krāsas dēļ, tad tā ir diskriminācija.

Attiecīgi Latvija ir apņēmusies cienīt un aizsargāt visus cilvēkus, kas mīt Latvijas teritorijā, ievērojot vispārējos cilvēka cieņas aizskāruma aizlieguma pamatprincipus. Latvijā dzīvo dažādas tautības cilvēki, ar atšķirīgām tradīcijām un piederību dažādām sociālajām grupām. Tādējādi, lai veicinātu drošu, emocionāli labklājīgu un uz kopējo mērķi orientētu sabiedrību, kurā ikvienam būtu iespēja sevi realizēt, ir jāveicina sabiedrības izpratni par dažādību, iekļaujošu darba vidi un tās priekšrocībām.

|  |
| --- |
| **2.6. Seksuālā orientācija** |

Seksuālā orientācija skar indivīda tiesības uz privātumu, kuras ir garantētas starptautiskajās, ES un valstu cilvēktiesībās. Aizliegums diskriminēt personu seksuālās orientācijas dēļ ir viens no sešiem diskriminācijas aizlieguma pamatiem, kas ir noteikts LES.

|  |
| --- |
| **Diskriminācijas seksuālās orientācijas dēļ** aizliegums var būt pārkāpts, ja cilvēkam tiek liegtas noteiktas tiesības un pret viņu izturas citādi (labāk vai sliktāk) nekā pret pārējiem cilvēkiem tikai viņa seksuālās orientācijas dēļ. |

Seksuālā orientācija nozīmē personas spēju uz dziļi emocionālu piesaisti un seksuālu pievilcību, kā arī intīmas un seksuālas attiecības ar pretēja dzimuma vai tā paša dzimuma pārstāvjiem.[[11]](#footnote-11) Diskriminācijai uz seksuālās orientācijas pamata visbiežāk tiek pakļauti un šajā ziņā visvieglāk ievainojami ir lesbietes, geji, biseksuāļi, transpersonas un interseksuāļi, jo daudzviet sabiedrībā ir dziļi iesakņojusies homofobija[[12]](#footnote-12), turklāt nav nodrošināta pienācīga tiesiskā aizsardzība pret diskrimināciju seksuālās orientācijas un dzimuma identitātes dēļ.

Sabiedriskās domas aptaujā par sabiedrības izpratni par diskriminācijas aspektiem[[13]](#footnote-13) tika noskaidrots, ka cilvēki ar atšķirīgu seksuālo orientāciju visbiežāk diskrimināciju asociē ar nepamatotu cilvēka tiesību ierobežošanu, cilvēku grupas noliegšanu, ignorēšanu un emocionālu pāridarījumu.

Par homoseksualitāti un homoseksuāliem cilvēkiem pastāv ļoti **dažādas attieksmes un aizspriedumi**, kas var veicināt neiecietību un šo grupu diskrimināciju. Līdzīgi kā citi diskriminācijas aizlieguma pamati, arī šis var izpausties dažādās dzīves jomās, taču visbiežāk diskriminācija seksuālās orientācijas dēļ izpaužas darba attiecībās. Piemēram, ja cilvēkam tikai viņa seksuālās orientācijas dēļ tiek liegtas darba iespējas, neņemot vērā viņa profesionālo kvalifikāciju. Par diskrimināciju pakalpojumu sfērā var tikt uzskatīts tas, ka personas lūgums izīrēt tai dzīvokli tiek noraidīts šīs personas seksuālās orientācijas dēļ. Diskriminācija var tikt konstatēta arī tādā gadījumā, ja persona ziņo, ka ir cietusi no vardarbības, kas pret to vērsta sakarā ar tās seksuālo orientāciju, bet policija atteikusies konkrēto incidentu izmeklēt.

Lai mazinātu diskriminācijas riskus seksuālās orientācijas dēļ, gan sabiedrībā, gan nodarbinātības, preču un pakalpojumu jomā, ir jāveicina starpkultūru sadarbība un sabiedrības izpratne par dažādību, jāizskauj naida runa un cieņas aizskaršana, kas balstās uz personas seksuālo orientāciju.

|  |
| --- |
| **3. IDF, PMIF, IRPVP programmu pasākumu ietekme****uz horizontālo principu** |

Lielākajai daļai IDF, PMIF, IRPVP programmu pasākumiem ir ietekme uz HP. Ietekme uz HP var būt:

- **tieša pozitīva ietekme;**

**- netieša pozitīva ietekme;**

**- nav ietekmes.**

Pasākuma ietekme uz HP ir nosakāma kontekstā ar projekta īstenošanas pasākumu un darbību saturu.

|  |
| --- |
| **Tieša pozitīva ietekme uz HP** |

Ja Programmas konkrētais mērķis, tā īstenošanas pasākumi un darbības ir **tieši vērstas** uz sociālās atstumtības riskam pakļauto grupu[[14]](#footnote-14) iekļaušanu un nediskrimināciju, veicina vienlīdzīgu attieksmi un iespējas sievietēm un vīriešiem, palīdz izskaust jebkādu diskrimināciju rases vai etniskās izcelsmes, reliģijas vai pārliecības, invaliditātes, vecuma vai seksuālās orientācijas dēļ, veicina pamattiesību ievērošanu, tad tam ir **tieša pozitīva ietekme uz HP.**

*1.tabula*

**PMIF, IDF, IRPVP programmu konkrētie mērķi un darbības, kurām ir**

**tieša ietekme uz HP**

|  |  |
| --- | --- |
| **PMIF** | |
| **Konkrētais mērķis: 2. Likumīga migrācija un integrācija** | |
| 1. | Atbalsta sniegšana to personu uzņemšanai un izmitināšanai, kurām nepieciešama starptautiskā vai pagaidu aizsardzība LR, tostarp cilvēku tirdzniecības potenciālajiem un identificētajiem upuriem. |
| 2. | “Vienas pieturas aģentūras” izveidošana un darbības nodrošināšana, aptverot visus LR reģionus un nodrošinot reto valodu tulku un konsultatīvos pakalpojumus mērķa grupai vienuviet, tostarp latviešu valodas mācības un integrācijas kursu starptautiskās aizsardzības saņēmējiem. |
| 3. | Latviešu valodas apguves un lietošanas ikdienas saziņā sekmēšana, integrācijas kursu pieejamība, trešo valstu pilsoņu un vietējās sabiedrības kopdarbības un koprades pasākumi, kas veicina trešo valstu pilsoņu iekļaušanos sabiedrībā. |
| 4. | Starpkultūru komunikācijas mācības dažādu jomu profesionāļiem. |
| 5. | Digitālo mācību līdzekļu latviešu valodas kā svešvalodas apguvei izveide. |
| 6. | Informatīvas kampaņas, kas uzlabo informācijas piekļūstamība mērķa grupai un sekmē latviešu valodas prasmju attīstību un lietojumu ikdienas saziņā, iesaistot uzņemošo sabiedrību. |
| 7. | Pasākumi, kas veicina trešo valstu valstspiederīgo vienlīdzīgu piekļuvi publiskajiem un privātajiem pakalpojumiem un šādu pakalpojumu sniegšanu trešo valstu valstspiederīgajiem, tostarp piekļuvi izglītībai, veselības aprūpei un psihosociālajam atbalstam, un šādu pakalpojumu pielāgošana mērķgrupas vajadzībām. |
| 8. | Ar valsts un jo īpaši reģionālo vai vietējo iestāžu un pilsoniskās sabiedrības organizāciju, tostarp bēgļu organizāciju un migrantu vadītu organizāciju, un sociālo partneru, līdzdalību veicināt integrācijas pasākumus trešo valstu valstspiederīgo sociālajai un ekonomiskajai integrācijai, neaizsargāto personu aizsardzības pasākumus saistībā ar integrācijas pasākumiem, veicināt ģimeņu atkalapvienošanos un sagatavot trešo valstu valstspiederīgo aktīvu līdzdalību uzņemošajā sabiedrībā un to pieņemšanu. |
| 9. | Integrācijas pasākumi, piemēram, īpašs atbalsts, kas pielāgots trešo valstu valstspiederīgo vajadzībām, un integrācijas programmas, kuru ietvaros galvenā uzmanība pievērsta konsultācijām, izglītībai, valodai un citiem apmācības pasākumiem, piemēram, pilsoniskās ievirzes kursiem un profesionālajai orientācijai. |
| 10. | Integrētā veidā īstenota sadarbība starp valstiskām un nevalstiskām struktūrām, tostarp izveidojot koordinētus integrācijas atbalsta centrus, piemēram, vienotus kontaktpunktus. |
| 11. | Vietējo iestāžu un citu attiecīgo ieinteresēto personu sniegtu integrācijas pakalpojumu spēju veidošana. |
| **Konkrētais mērķis: 3. Atgriešana** | |
| 1. | Veicināt brīvprātīgas atgriešanās izmantošanu: brīvprātīgas atgriešanās palīdzības sniegšana. |
| 2. | Aizturēto ārzemnieku/patvēruma meklētāju uzturēšana/izmitināšana. |

|  |
| --- |
| **Netieša pozitīva ietekme uz HP** |

Konkrētais mērķis vai projekts, tā pasākumu un darbību īstenošana var **netieši veicināt diskriminācijas aizlieguma principa un pamattiesību ievērošanu,** vīriešu un sieviešu vienlīdzīgu iespēju veicināšanu un personu ar invaliditāti tiesību ievērošanu un radīt labvēlīgus apstākļus sociālās atstumtības riskam pakļautām iedzīvotāju grupām vai uzlabot to stāvokli. Piemēram, attīstot publisko infrastruktūru, nodrošinot apmācības un veiktspējas stiprināšanas pasākumus kompetento iestāžu darbiniekiem u.c.

*2.tabula*

**PMIF, IDF, IRPVP programmu konkrētie mērķi un darbības, kurām ir**

**netieša ietekme uz HP**

|  |  |
| --- | --- |
| **PMIF** | |
| **Konkrētais mērķis: 1. KEPS** | |
| 1. | PMLP (patvērums) un VR (migrācijas pārvaldība) mācības. |
| 2. | Uzņemšanas izmitināšanas infrastruktūras izveide vai uzlabošana, piemēram, neliela mēroga infrastruktūra, kas apmierina ģimeņu ar nepilngadīgām personām vajadzības. |
| 3. | Apmācības patvēruma un migrācijas jautājumos iesaistītajam personālam. |
| **Konkrētais mērķis: 2. Likumīga migrācija un integrācija** | |
| 1. | PMLP/VR nodarbināto apmācība (migrācijas pārvaldība). |
| 2. | Informācijas pieejamība par procedūrām, kas attiecas uz legālo migrāciju: sociālā kohēzija, jaunienācēju integrācijas uzņemošajā sabiedrībā veicināšana. |
| **Konkrētais mērķis: 3. Atgriešana** | |
| 1. | Infrastruktūras uzlabošana darbam ar deportētajiem/patvēruma meklētājiem. |
| 2. | Materiālās/tehniskās bāzes uzlabošana darbā ar deportētajiem/patvēruma meklētājiem. |
| 3. | Atgriešanā iesaistīto robežsargu apmācība/patvērums. |
| 4. | Ārzemnieku (brīvprātīgas) atgriešanās/reintegrācijas procesa organizēšana un uzlabošana. |
| **IDF** | |
| **Finanšu prioritāte: Narkotiku un cilvēku tirdzniecības apkarošana un novēršana** | |
| 1. | Specializēto VP vienību spēju stiprināšana: aprīkojums, mācības. |
| 2. | Pētījumu veikšana par cilvēku tirdzniecību ar uzsvaru uz «darbaspēka ekspluatāciju». |
| 3. | Turpmāko Šengenas novērtējumu ieteikumu ieviešanu policijas sadarbības jomā. |
| **Finanšu prioritāte: Noziedzības novēršana un apkarošana** | |
| 1. | Palīdzības veicināšana kriminālprocesā noziegumos cietušajiem un īpaši neaizsargātām personām (jo īpaši bērniem), lai nodrošinātu, ka tiek aizsargātas nepilngadīgo cietušo intereses. |
| **IRPVP** | |
| **Konkrētais mērķis: Kopējā vīzu politika** | |
| 1. | Īstenošanas pasākumi ietver darbības/projektus, kas skar amatpersonu profesionālo sagatavotību (piemēram, Šengenas *acquis* prasību ievērošanu kontekstā ar ES pamattiesību un citiem starptautiskiem normatīvajiem aktiem, ieskaitot ES Pamattiesību hartu). |

|  |
| --- |
| **Nav ietekmes uz HP** |

Konkrētie mērķi vai projekti, kuriem **nav ietekmes uz HP**, parasti ir izteikti tehniski, vērsti uz tehnoloģiju pilnveidošanu vai nomaiņu, sistēmu izstrādi, tehniskā aprīkojuma iegādi u.tml. Parasti šādi ieguldījumi nav saistīti ar cilvēkresursu attīstību vai publiskās infrastruktūras izveidi, tomēr vienlaicīgi negatīvi neietekmē HP. Kaut arī šo konkrēto mērķu īstenošanā ir jāievēro nediskriminācijas principi un jāīsteno vispārīgās HP darbības, šo konkrēto mērķu ietekme uz HP vērtējama kā neitrāla.

*3.tabula*

**PMIF, IDF, IRPVP programmu konkrētie mērķi un darbības,**

**kurām nav ietekmes uz HP**

|  |  |
| --- | --- |
| **PMIF** | |
| **Konkrētais mērķis: 1. KEPS** | |
| 1. | IKT infrastruktūras un atbalsta procesu pilnveidošana. |
| 2. | Programmatūras platforma. |
| 3. | VMIS programmatūras platformas (patvērums) izstrāde/modernizācija. |
| 4. | Patvēruma procesu atbalstošās IKT infrastruktūras modernizācija. |
| 5. | Eurostat veikto grozījumu patvēruma pārvaldības statistikā īstenošana. |
| 6. | BDAS Tehnoloģiju platformas modernizācija. |
| 7. | Statistikas/darbības rādītāju modernizācija. |
| **Konkrētais mērķis: 2. Likumīga migrācija un integrācija** | |
| 1. | VMIS programmatūras platformas izstrāde/modernizācija (migrācijas pārvaldība). |
| 2. | IKT infrastruktūras modernizācija migrācijas pārvaldības procesu atbalstam. |
| 3. | Eurostat grozījumu ieviešana migrācijas pārvaldības statistikā. |
| 4. | Statistikas un darbības rādītāju modernizācija, lai ieviestu jaunu pieeju migrācijas statistikas vākšanai/prognozēšanai. |
| 5. | Migrācijas procesu digitalizācija (tostarp aprīkojums) PMLP, tai skaitā jauna Elektroniskā dokumentu arhīva izveide. |
| **IDF** | |
| **Finanšu prioritāte: Informācijas apmaiņa** | |
| 1. | Kriminālizlūkošanas sistēmas attīstība. |
| 2. | Efektivitātes palielināšana cīņā pret kibernoziedzību. |
| 3. | IT sistēmu uzlabošana. |
| 4. | Radiosakaru sistēmas infrastruktūras attīstība. |
| 5. | PDR sistēmas attīstība. |
| **Finanšu prioritāte: Noziedzības novēršana un apkarošana** | |
| 1. | VP operatīvās vadības struktūrvienību materiālo/tehnisko resursu uzlabošana. |
| 2. | Radiosignālu frekvenču kontroles sistēmu pretterorisma operācijās iesaistītajām valsts drošības iestādēm (VP/VDD), lai palīdzētu nodrošināt pretterorisma un speciālās operācijas. |
| 3. | Pretterorisma vienības (OMEGA) spēju stiprināšana, organizētās noziedzības un terorisma apkarošanas jomā, uzlabojot infrastruktūru un veicot mācības, kā arī ieviešot radiosignālu frekvenču kontroles sistēmu pretterorisma operācijās iesaistītajām valsts drošības iestādēm (VP/VDD), lai palīdzētu nodrošināt pretterorisma un speciālās operācijas. |
| 4. | Uzlabot VDD pretterorisma novēršanas/reaģēšanas/kiberdrošības spējas. |
| 5. | VP operatīvās vadības struktūrvienību materiālo/tehnisko resursu uzlabošana. |
| 6. | VP koledžas tehniskā mācību aprīkojuma modernizācija un personāla kvalifikācijas uzlabošana (vispārējā apmācība/kriminālistikas/izmeklēšana). |
| 7. | VP/citu tiesībaizsardzības iestāžu zināšanu uzlabošana narkotisko vielu izplatīšanas/lietošanas ierobežošanas/kontroles jomā. |
| 8. | Speciālās operāciju vienības (SUB) materiālo/tehnisko resursu, zināšanu/spēju uzlabošana un starptautisku mācību īstenošana. |
| **IRPVP** | |
| **Konkrētais mērķis: Eiropas integrētā robežu pārvaldība** | |
| 1. | IT sistēmas. |
| 2. | Valsts situācijas attēls. |
| 3. | Robežpārbaudes. |
| 4. | Pārrobežu noziegumu izmeklēšana. |
| 5. | Tehnoloģiju atjaunošana/ jaunu tehnoloģiju ieguve. |
| 6. | Sadarbības koordinatoru darbība. |
| 7. | Šengenas izvērtējuma rekomendāciju ieviešana. |
| 8. | Amatpersonu profesionālo sagatavotību (aviācijas pilotu, operatoru profesionalitāte). |
| **Konkrētais mērķis: Kopējā vīzu politika** | |
| 1. | Šengenas izvērtējuma rekomendāciju ieviešana. |
| 2. | Informatīvās sistēmas. |

|  |
| --- |
| **4. Horizontālā principa īstenošana programmu projektos** |

Lai veicinātu vienlīdzīgas iespējas, nediskrimināciju un pamattiesību ievērošanu, IDF, PMIF un IRPVP programmu projektu ietvaros ir jāparedz vispārīgas un specifiskas HP darbības:

**a) vispārīgās darbības** (projektiem ar tiešu, netiešu ietekmi un projektiem, kuriem nav ietekmes uz HP).

**b)** **specifiskās darbības** (projektiem ar tiešu un netiešu ietekmi uz HP).

Projekta iesniedzējam ir jāievēro VI un LM ieteikumi par HP vispārīgām un specifiskām darbībām, kas ir definētas šo vadlīniju 4.1. un 4.2. sadaļās. Vienlaikus projekta iesniedzējs var izvēlēties citas vispārīgās un specifiskās darbības, kas ir pamatotas un projekta saturam atbilstošas un kas veicina vienlīdzīgas iespējas, iekļaušanu, nediskrimināciju un pamattiesību ievērošanu.

|  |
| --- |
| **4.1. Vispārīgās HP VINPI darbības** |

Vispārīgās horizontālā principa darbības ir tādas darbības, kas kopumā veicina dzimumu līdztiesību, vienlīdzīgas iespējas, nediskrimināciju un pamattiesību ievērošanu.

**Vispārīgās HP darbības var tikt piemērotas ikvienā projektā, neatkarīgi no ietekmes uz HP veida (tieša ietekme, netieša ietekme, nav ietekmes), t.sk. gan materiālo, gan nemateriālo investīciju** projektos un attiecas uz:

1. informācijas un publicitātes pasākumiem;
2. projekta vadības un īstenošanas personālu;
3. publiskajiem iepirkumiem.

|  |
| --- |
| **4.1.1. Informācijas un publicitātes pasākumi** |

Komunikācijas pasākumiem ir jāmazina diskrimināciju un stereotipu veidošanos par dzimumiem, personām ar invaliditāti, reliģisko pārliecību, vecumu, rasi un etnisko izcelsmi vai seksuālo orientāciju.

|  |
| --- |
| **Tiesības uz piekļūstamu informāciju ir vienas no pamattiesībām un tās ir noteiktas ANO Konvencijā par personu ar invaliditāti tiesībām:**   * **"komunikācija"** ietver valodu, tekstu, Braila raksta, taustes komunikācijas, liela izmēra rakstu zīmju un piekļūstamu multivides līdzekļu izmantošanu, kā arī pastiprinošus un alternatīvus komunikācijas veidus, līdzekļus un formātus, kam izmanto rakstiskus palīglīdzekļus, audio palīglīdzekļus, vieglo valodu, priekšā lasītāju, tostarp piekļūstamās informācijas un komunikācijas tehnoloģijas; * **"valoda"** ietver runas valodas un zīmju valodas un citas ar runu nesaistītas valodas. |

**Publiskai informācijai ir jābūt piekļūstamai, izmantojot vairākus sensoros (redze, dzirde, tauste) kanālus**. Tīmekļa piekļūstamība ir satura pieejamība un uztveramība personām ar redzes, dzirdes vai garīga rakstura traucējumiem, lasītprasmes vai uztveres grūtībām, vecākiem cilvēkiem un cilvēkiem ar īslaicīgiem kustību vai funkcionalitātes traucējumiem.

*5.attēls*



Visbiežāk informatīvo un publicitātes pasākumu piekļūstamība būs jānodrošina pasākumos, kuri ir domāti plašākai sabiedrībai. Lai noskaidrotu, kādi tieši informācijas piekļūstamības atbalsta pasākumi ir nepieciešami pasākuma dalībniekiem, ieteicams veikt dalībnieku aptauju pirms pasākuma. Savukārt, ja, piemēram, seminārs vai apmācība ir paredzēta nozares profesionāļiem (valsts policijas, robežsardzes darbinieki u.c. nozarē nodarbinātie), kur veselības stāvoklis ir noteikts kā atlases kritērijs, informācijas piekļūstamības pielāgojumi, visticamāk, nebūs nepieciešami. Vienlaikus ir jāpatur prātā, ka funkcionālie traucējumi var būt kādam no semināra viesiem, vieslektoriem vai viedokļu paudējiem.

**Informācijas un publicitātes pasākumu veidi:**

* Informācija tīmekļa vietnē
* Sociālie mediji
* Drukātie materiāli
* Video sižeti un radio sižeti
* Darbsemināri
* Ziņu lapas dažādām ieinteresētajām mērķa grupām
* Pasākumi, semināri un konferences
* Diskusijas ar ieinteresētajām mērķa grupām
* Prezentācijas u.c.

*4.tabula*

**Vispārīgo HP darbību piemēri** **informācijas un publicitātes pasākumos**

|  |
| --- |
| Īstenojot projekta informācijas un publicitātes pasākumus, to **saturs tiks rūpīgi izvērtēts** un tiks izvēlēta valoda un vizuālie tēli, kas mazina diskrimināciju un stereotipu veidošanos vai uzturēšanu par kādu no dzimumiem, personām ar invaliditāti, reliģisko pārliecību, vecumu, rasi un etnisko izcelsmi vai seksuālo orientāciju (*skat. metodisko materiālu “Ieteikumi diskrimināciju un stereotipus mazinošai komunikācijai ar sabiedrību”, (*[*https://www.lm.gov.lv/lv/media/18838/download*](https://www.lm.gov.lv/lv/media/18838/download)). |
| **Informācija tīmeklī būs piekļūstama** cilvēkiem ar funkcionāliem traucējumiem, izmantojot vairākus sensoros (redze, dzirde, tauste[[15]](#footnote-15)) kanālus (*skat. VARAM vadlīnijas “Tīmekļvietnes izvērtējums atbilstoši digitālās vides piekļūstamības prasībām (WCAG 2.1 AA)” (*[*https://pieklustamiba.varam.gov.lv*](https://pieklustamiba.varam.gov.lv) */, Vadlīnijas piekļūstamības izvērtējumam pieejamas šeit:* [*https://www.varam.gov.lv/lv/wwwvaramgovlv/lv/pieklustamiba*](https://www.varam.gov.lv/lv/wwwvaramgovlv/lv/pieklustamiba)). |
| **Projekta tīmekļvietnē tiks izveidota sadaļa "Viegli lasīt",** kurā tiks iekļauta īsa aprakstoša informācija par projektu un citu lasītājiem nepieciešamu informāciju vieglajā valodā, lai plašākai sabiedrībai nodrošinātu iespēju uzzināt par ES fondu ieguldījumiem (*skat. LM metodisko materiālu “Ceļvedis iekļaujošas vides veidošanai valsts un pašvaldību iestādēs (2020)* [*https://www.lm.gov.lv/lv/celvedis-ieklaujosas-vides-veidosanai-valsts-un-pasvaldibu-iestades-2020*](https://www.lm.gov.lv/lv/celvedis-ieklaujosas-vides-veidosanai-valsts-un-pasvaldibu-iestades-2020) *)*. |
| Projekta tīmekļa vietnē tiks norādīta informācija par projekta **darbību īstenošanas vietas piekļūstamību** cilvēkiem ar invaliditāti un funkcionāliem traucējumiem, vecākiem ar maziem bērniem un senioriem. |
| **Pasākumos un diskusijās** (diskusiju paneļos) tiks piesaistīti abu dzimumu eksperti, viedokļu paudēji, lai nodrošinātu abu dzimumu viedokļu, situācijas, vajadzību atspoguļojumu un interešu pārstāvniecību. |
| **Cieņas aizskaršanas un naida runas, naida kurināšanas digitālajā vidē mazināšanai**, veicot ierakstus sociālajos tīklos, gatavojot preses relīzes, izstrādājot infografikas un citus vizuālos materiālus, īstenojot informatīvas kampaņas vai jebkādas citas komunikācijas aktivitātes, pēc iespējas tiks veicināta izpratne par robežu starp vārda brīvības izpausmes formām un reālu naida kurināšanu, kas ir sodāma rīcība. Tiks nodrošināts, lai attiecīgajā digitālajā kanālā, kurā ikviens var ierakstīt komentārus, nekavējoties tiktu dzēsti naidīgi, cilvēka cieņu aizskaroši, pazemojoši vai izsmejoši komentāri u.c. |

|  |
| --- |
| **4.1.2. Projektu vadības un īstenošanas personāls** |

Nediskriminācijas principi ir jāievēro ne tikai attiecībā uz ES fondu līdzfinansēto projektu mērķa grupām, bet arī attiecībā uz **projekta vadībā un īstenošanā iesaistīto personālu**. Personāla atlasē nav pieļaujama **diskriminācija** rases, etniskās izcelsmes, dzimuma, vecuma, invaliditātes, reliģiskās pārliecības, seksuālās orientācijas vai citiem apstākļiem. Piemēram, darbiniekiem ar invaliditāti ir jānodrošina vienlīdzīgas iespējas, tostarp nodrošinot piekļūstamību projekta īstenošanas vietā, pielāgojot darba vietu un tehnoloģijas.

*5.tabula*

**Vispārīgo HP darbību piemēri attiecībā uz projekta personālu**

|  |
| --- |
| **Projektu vadībā un īstenošanā** tiks virzīti pasākumi, kas sekmē darba un ģimenes dzīves līdzsvaru, paredzot elastīga un nepilna laika darba iespēju nodrošināšanu vecākiem ar bērniem un personām, kuras aprūpē tuviniekus. |
| **Projekta vadības un īstenošanas personāla atlase** tiks nodrošināta bez jebkādas tiešas vai netiešas diskriminācijas, veicina mazāk pārstāvētā dzimuma piesaisti, personu ar invaliditāti piesaisti un nediskriminē pēc rases, etniskās izcelsmes, dzimuma, vecuma, invaliditātes, reliģiskās, pārliecības, seksuālās orientācijas vai citiem apstākļiem. |
| **Projekta vadības un īstenošanas procesā** personām ar invaliditāti tiks nodrošināta piekļūstamība, tostarp, pielāgota darba vieta un pielāgotas informācijas un komunikācijas tehnoloģijas. |
| **Sievietēm un vīriešiem tiks nodrošināta vienlīdzīga darba samaksa** un vienlīdzīgas karjeras izaugsmes iespējas, tostarp nodrošinot dalību apmācībās, semināros, komandējumos. |

|  |
| --- |
| **4.1.3. Publiskie iepirkumi** |

ES fondu finansējuma saņēmējiem, kur ir iespējams un attiecināms, jāveic publiskos **iepirkumus sociāli atbildīgā veidā[[16]](#footnote-16)**. Sociāli atbildīgs publiskais iepirkums ir apzināta, sistemātiska un stratēģiska tādu apsvērumu integrēšana ar iepirkumu saistītās darbībās, kas rada pozitīvu ietekmi uz sabiedrībai būtisku problēmu risināšanu un efektīvi virza uz priekšu sociālo un darbaspēka politiku. Sociālās atbildības kritēriji var tikt integrēti visās ar preču, pakalpojumu vai būvdarbu iepirkumu saistītās darbībās, sākot no vajadzību noskaidrošanas, atbilstošu specifikāciju izstrādes un novērtējuma procesa līdz pat sasniegto rezultātu uzraudzībai. Publisko iepirkumu līgumos būtu jāparedz tādi nosacījumi, ar kuriem veicina sieviešu un vīriešu līdztiesību darba vietā, palielina sieviešu dalību darba tirgū un rod labāku līdzsvaru starp darbu un privāto dzīvi. Iepirkuma procedūrā būtu jādod priekšroka tādiem pakalpojuma sniedzējiem, kuri sekmē sociālās atstumtības riskam pakļauto personu sociālo iekļaušanu.

*6.tabula*

**HP darbību piemēri par sociāli atbildīgu publisko iepirkumu**

|  |
| --- |
| Projektā tiks īstenots **sociāli atbildīgs iepirkums**, pērkot ētiski ražotus produktus un pakalpojumus un izmantojot publiskās iepirkumu procedūras, lai radītu darbvietas, pienācīgus darba apstākļus, sekmētu sociālo un profesionālo iekļautību, nodrošinātu piekļūstamību pakalpojuma sniegšanas vietai/videi/objektam/pasākuma norises vietai, kā arī veicinātu labākus darba nosacījumus cilvēkiem ar invaliditāti un nelabvēlīgākā situācijā esošiem cilvēkiem.  ***Sociāli atbildīga publiskā iepirkuma nolikumā var paredzēt šādas prasības un dot papildus punktus piedāvājumu vērtēšanā, piemēram:***   1. pretendentam ir jānodrošina noteiktu iedzīvotāju grupu nodarbināšanu:  * personas ar invaliditāti; * personas vecumā virs 55 gadiem * personas, kuras bijušas bez darba vismaz 12 mēnešus; * personas ar bēgļa vai alternatīvās personas statusu; * personas vecumā līdz 29 gadiem (ieskaitot), kuri absolvējuši speciālo izglītības programmu;  1. pretendentam ir jānodrošina, ka digitālā mācību programma ir piekļūstama plašākam personu lokam, t.sk. personām ar invaliditāti. Piemēram, prasība par informatīvā satura piekļūstamību (tulkošana zīmju valodā, subtitrēšana, reāllaika transkripcija), 2. pretendentam ir jānodrošina, ka pakalpojuma nodrošināšanai priekšrocība tiks dota sociālajam uzņēmumam, kurš nodarbina cilvēkus ar invaliditāti; 3. pretendentam ir jānodrošina, ka pakalpojuma sniegšanas personālam uz līguma laiku ir jānodrošina veselības apdrošināšana; 4. pretendentam ir jānodrošina, ka infrastruktūras attīstībā tiks ievēroti ilgtspējības kritēriji – tiks ņemtas vērā personu ar invaliditāti vajadzības, sabiedrības novecošanās un no tā izrietošajām vajadzībām konteksts; 5. pretendentam ir jānodrošina, ka pakalpojuma sniegšanas vieta/vide būs piekļūstama un lietojama patstāvīgi cilvēkiem ar dažādu invaliditāti (redzes, dzirdes, kustību, garīga rakstura); 6. pretendentam ir jānodrošina, ka tiks īstenotas konsultācijas ar nevalstiskajām organizācijām un ekspertiem, kas pārstāv dzimumu līdztiesības, personu ar invaliditāti intereses un nediskriminācijas jautājumus u.c.      * Ja publiskā iepirkuma nolikumā tiek iekļautas minētās prasības vai/un vispārīgās un specifiskās HP darbības, tad iepirkums ir uzskatāms par sociāli atbildīgu iepirkumu! |

|  |
| --- |
| **4.2. Specifiskās HP darbības** |

**Specifiskās HP darbības ir darbības,** kas izriet no programmas konkrētā mērķa pasākumu un darbību satura un kas īpaši veicina vienlīdzīgas iespējas, nediskrimināciju dzimuma, vecuma, invaliditātes, etniskās piederības, reliģiskās pārliecības, seksuālās orientācijas dēļ un vides un informācijas piekļūstamību personām ar kustību, redzes, dzirdes vai garīga rakstura traucējumiem, senioriem un vecākiem ar maziem bērniem.

Specifiskās HP darbības ir jāpiemēro tikai **projektiem, kuriem ir tieša vai netieša ietekme uz HP VINPI.** Projektos, kuri ir izteikti tehniski (piemēram, drošības aprīkojuma vai automašīnu iegāde) un tiem **nav ietekmes uz HP**, kā arī nav iespējams īstenot nevienu specifisko darbību, specifiskās darbības nav jāplāno.

|  |
| --- |
| **4.2.1. Nemateriālo investīciju projekti (ieguldījumi cilvēkresursos)** |

Nemateriālo investīciju projekti ir projekti, kas vērsti uz cilvēkresursu attīstību, piemēram, nodrošina apmācības, profesionālās veiktspējas stiprināšana, seminārus, dažādus pakalpojumus mērķa grupām, informatīvi izglītojošus pasākumus, apmācību programmu izstrādi, atbalstu diskriminācijas riskam pakļautajām grupām, piemēram, trešo valstu valstspiederīgajiem u.c.

Pirms iekļaut specifisko HP darbību, ir jāizvērtē projekta saturs. Piemēram, speciālistu zināšanu par saskarsmes prasmju ar bēgļiem u.c. uzlabošanu apmācību saturā ir iespējams un vajag iekļaut HP VINPI jautājumus, savukārt aviācijas pilotu specifiskas tehnikas vadīšanas apmācībās nav iespējams un nav nepieciešams integrēt jautājumus par HP VINPI.

*7.tabula*

**Specifiskās HP darbības nemateriālo investīciju projektos**

|  |  |  |
| --- | --- | --- |
| **Projekta darbības veids** | **Specifisko HP darbību piemēri** | **HP specifiskajai darbībai atbilstošais HP rādītājs** |
| **Izglītojošo programmu, informatīvo materiālu un pasākumu satura izstrāde**  **Darbības, uz kurām attiecas:**  -speciālistu profesionālās apmācības programmu izstrāde;  -profesionālās kvalifikācijas paaugstināšanas programmu izstrāde;  -metodisko materiālu, vadlīniju, bukletu izstrāde;  -speciālistu zināšanu un saskarsmes prasmju darbā ar citu kultūru pārstāvjiem uzlabošanas pasākumi;  -starpkultūru komunikācijas mācības dažādu jomu profesionāļiem;  -atbalsta pasākumu nodrošināšana mērķa grupām | Tiks nodrošinātas **ekspertu konsultācijas** par dzimuma, invaliditātes, reliģiskās pārliecības, etniskās piederības, seksuālās orientācijas vai vecuma nediskriminācijas jautājumiem, lai tos integrētu darbības saturā (pievienojot dokumentus, piem., konsultāciju protokolus, pakalpojuma līgumus u.c.). | **VINPI\_01** |
| **Civilās aizsardzības mācību** programmu saturā tiks iekļauta informācija par palīdzības sniegšanu personām ar invaliditāti ārkārtas situācijās. | **VINPI\_02** |
| **Izglītojošo programmu, informatīvo materiālu un pasākumu saturā** tiks integrēti jautājumi par dzimuma, invaliditātes, reliģiskās pārliecības, etniskās piederības, seksuālās orientācijas un / vai vecuma nediskriminācijas jautājumiem. | **VINPI\_02** |
| **Mācību programmu darbam ar mērķa grupām (bēgļiem, patvēruma meklētājiem, trešo valstu valstspiederīgajiem u.c.) nozarē nodarbinātajiem** saturā tiks integrēti specifiski vienlīdzīgu iespēju un nediskriminācijas jautājumi.  Piemēram (var izvēlēties atbilstošo):  - par migrantu, bēgļu un patvēruma meklētāju sieviešu un meiteņu seksuālo izmantošanu, tostarp pieprasījumu pēc šādas ekspluatācijas, un sadarbību ar dažādu jomu speciālistiem;  -informāciju, lai dotu iespēju identificēt cilvēktirdzniecības upurus un nodrošināt atbilstošu atbalstu un atveseļošanos;  - par pasākumiem, kas palīdz novērst diskrimināciju, ar ko saskaras personas ar invaliditāti, piekļūstot tiesu iestādēm un pakalpojumiem;  - par pasākumiem, kas nodrošina uz starpinstitūciju sadarbību balstītu pieeju, kas novērš sekundāru viktimizāciju un ir vērsta uz migrantu, bēgļu un patvēruma meklētāju sieviešu un meiteņu iespēju palielināšanu, tostarp attiecībā uz jautājumiem, kas saistīti ar viņu aizsardzību un atbalstu u.c. tēmas. | **VINPI\_02** |
| **Mācību programmu, konsultāciju un informatīvo pasākumu trešo valstu valstspiederīgajiem** saturā tiks integrēti jautājumi par nediskrimināciju un savu tiesību īstenošana dažādās dzīves jomās, lai veicinātu mērķa grupas personu izpratni un zināšanas par iespējamajiem diskriminācijas riskiem un to atpazīšanu. | **VINPI\_02** |
| Tiks īstenoti **atbalsta pasākumi** sociālās atstumtības un diskriminācijas riskam pakļauto personu vienlīdzīgu iespēju un nediskriminācijas veicināšanai, lai sekmētu iekļaušanos sabiedrībā un darba tirgū. | **VINPI\_02** |
| **Izglītojošo programmu, informatīvo materiālu un pasākumu satura un vides piekļūstamība**  **Darbības, uz kurām attiecas:**  semināri, konferences, izglītojoši pasākumi, diskusijas, darba grupas, mediju kampaņas, konkurētspējas paaugstināšanas, profesionālās apmācības, pārkvalifikācijas, kvalifikācijas paaugstināšanas, neformālās izglītības, personāla apmācību darbam ar mērķa grupu;  pakalpojumu sniegšana mērķa grupām (piemēram, trešo valstu valstspiederīgajiem) u.c. pasākumi | Tiks nodrošināta **pasākuma norises vietas piekļūstamība**, izvērtējot nepieciešamību, tiks nodrošināta tehnisko risinājumu noma (piemēram, pārvietojamais panduss, pacēlājs u.c.). | **VINPI\_03** |
| Īstenojot izglītojošos un informatīvos pasākumus, izvērtējot nepieciešamību, tiks nodrošināta **tulkošana zīmju valodā, subtitrēšana un reāllaika transkripcija, individuālās indukcijas cilpas personām ar dzirdes traucējumiem, Braila druka.** | **VINPI\_03** |
| Organizējot pasākumus un pakalpojumus, kuros paredzama specifiskas grupas iesaiste, tiks ņemts vērā laiks, kad kādai no **reliģiskajām grupām ir svētki** – piemēram, Ramadans, Lieldienas u.c. | **VINPI\_03** |
| Tiks nodrošināts **tulka/tulkošanas pakalpojums trešo valstu valstspiederīgajiem**, t.sk. zīmju valodas tulks personām ar dzirdes traucējumiem. Gadījumos, kad zīmju valodas tulks atbilstošajā valodā nav pieejams, tiks nodrošināta klienta uztverei atbilstoša komunikācijas forma. | **VINPI\_03** |
| Tiks nodrošināts **bērnu uzraudzības pakalpojums** trešo valstu valstspiederīgajiem, bēgļiem un patvēruma meklētājiem, nodrošinot vienlīdzīgas iespējas piedalīties mācībās un pasākumos vecākiem, kuri aprūpē mazus bērnus. | **VINPI\_05** |
| **Pētījumu, izvērtējumu un aptauju veikšana**  **Darbības, uz kurām attiecas:**  pētījumi par cilvēku tirdzniecību ar uzsvaru uz «darbaspēka ekspluatāciju»;  pētījumi par narkotiku noziegumiem, par jaunu narkotiku izplatību, riska un aizsardzības faktoriem, kas saistīti ar narkotiku lietošanu/tirdzniecību u.c. pētījumi, izvērtējumi un aptaujas | Tiks nodrošinātas **ekspertu konsultācijas** par dzimuma, invaliditātes, reliģiskās pārliecības, etniskās piederības, seksuālās orientācijas un / vai vecuma nediskriminācijas jautājumiem, lai tos integrētupētījumu, izvērtējumu un aptauju darba uzdevumos un novērtētu satura atbilstību nediskriminācijas principiem (pievienojot dokumentus, piem. konsultāciju protokolus, pakalpojuma līgumus u.c.). | **VINPI\_01** |
| Pētījumu, izvērtējumu un aptauju darba uzdevumos **tiks integrēti jautājumi par nediskrimināciju un pamattiesību ievērošanu.**  Piemēram: ES fondu investīciju ietekme uz konkrētām mērķa grupām; vispārīgo un specifisko HP darbību ietekme uz mērķa grupu situāciju; HP darbību efektivitāte u.c. līdzīgi). | **VINPI\_04** |
| Veicot pētījumus, izvērtējumus un aptaujas, kur vien tas ir iespējams, **visi dati tiks apkopoti dalījumā pēc dzimuma, vecuma, etniskās piederības u.c. pazīmēm.** | **VINPI\_04** |

|  |
| --- |
| **4.2.2. Materiālo investīciju projekti (ieguldījumi publiskās infrastruktūras attīstībā)** |

Materiālo investīciju projekti ir projekti, kuru ietvaros tiek attīstīta infrastruktūra – tā var būt publiska, kā arī infrastruktūra, kas nav paredzēta sabiedrības lietošanai. Projektos, kuros tiek īstenota publiskās infrastruktūras attīstība, ir jāparedz specifiskas darbības, kas izriet no projekta atbalstāmo darbību un projekta satura un kas īpaši veicina vides un informācijas piekļūstamību personām ar kustību, redzes, dzirdes vai garīga rakstura traucējumiem, vecāka gadagājuma cilvēkiem un vecākiem ar maziem bērniem.

Projektos, kas ir izteikti tehniski un ir vērsti, piemēram, uz tehnoloģiju vai pārvietošanās līdzekļu iegādi iekšējās drošības vajadzībām un kuriem nav ietekmes uz horizontālo principu, specifiskās darbības var neplānot.

*8.tabula*

**Specifiskās darbības materiālo investīciju projektos**

|  |  |  |
| --- | --- | --- |
| **Projekta darbības veids** | **Specifisko HP darbību piemēri** | **HP specifiskajai darbībai atbilstošais HP rādītājs** |
| **Publiskās infrastruktūras attīstība**  **Darbības uz ko attiecas:**  projekti, kuros tiek veikta publisko ēku būvniecība vai atjaunošana, piemēram, patvēruma meklētāju izmitināšanas apstākļu uzlabošana, aprīkojuma iegāde izmitināšanas centriem, koledžas būvniecība u.c. | Attīstot un pilnveidojot publisko infrastruktūru, tiks izveidota **abiem dzimumiem piekļūstama bērna pārtīšanas telpa**, kā arī attiecīgas norādes, kur telpa ir atrodama. | **VINPI\_06** |
| Plānojot publiskās būves dizainu, tiks ņemts vērā **daudzveidības un iekļaušanas princips,** balstoties uz cilvēku ar invaliditāti vajadzībām ne vien uz fizisku piekļūšanu būvei, bet arī uz specifiskām vajadzībām attiecībā uz būves noformējumu, lietojamību un funkciju. | **VINPI\_06** |
| Attīstot publisko infrastruktūru, papildus būvnormatīvā LBN 200-21 noteiktajam, tiks īstenotas **labās prakses darbības**, kas īpaši veicina vides piekļūstamību personām ar kustību, redzes, dzirdes vai garīga rakstura traucējumiem, vecāka gadagājuma cilvēkiem un vecākiem ar maziem bērniem.  Labās prakses piemērus skatīt LM vadlīnijās “Labās prakses ieteikumi vides piekļūstamības nodrošināšanai papildus LBN 200-21 noteiktajam”. Pieejamas šeit: <https://www.lm.gov.lv/lv/ieteikumi-ieklaujosas-vides-veidosanai>) | **VINPI\_06** |
| Tiks nodrošināts, ka **informatīvās tālruņa līnijas būs piekļūstamas arī cilvēkiem ar dzirdes traucējumiem** – būs paredzēta iespēja sazināties ar īsziņu starpniecību. | **VINPI\_07** |
| Izstrādājot uz tīmekļvietnes un mobilajās ierīcēm izmantojamus pakalpojumus iedzīvotājiem, tiks **nodrošināts piekļūstamības princips** un iespēja saņemt pakalpojumu cilvēkiem ar kustību, dzirdes, redzes un garīga rakstura traucējumiem.  Skat. VARAM vadlīnijas “Tīmekļvietnes izvērtējums atbilstoši digitālās vides piekļūstamības prasībām (WCAG 2.1 AA)” (https://pieklustamiba.varam.gov.lv /, Vadlīnijas piekļūstamības izvērtējumam pieejamas šeit: https://www.varam.gov.lv/lv/wwwvaramgovlv/lv/pieklustamiba). | **VINPI\_07** |
| Publiskās infrastruktūras attīstības objektā tiks veikts **vides un informācijas piekļūstamības pašnovērtējums**, kur iegūto punktu skaits nav zemāks par 8.  LM vides un informācijas piekļūstamības pašnovērtējuma metodika pieejama šeit: <https://www.lm.gov.lv/lv/vides-pieklustamibas-pasnovertejums> | **VINPI\_08** |
| Tiks nodrošinātas **vides piekļūstamības ekspertu konsultācijas**, būvējamās vides, teritorijas labiekārtošanas, digitālo pakalpojumu, iekārtu un ierīču funkcionalitātes un piekļūstamības nodrošināšanai personām ar dažādiem funkcionāliem traucējumiem, tās paredzot projektēšanas, būvniecības un iekārtu piegādes procesā (pievienojot dokumentus, piem. konsultāciju protokolus u.c.).  Informācija par vides piekļūstamības ekspertiem šeit: <https://www.apeirons.lv/vides-pieklustamibas-eksperti-2023/> ). | **VINPI\_09** |

|  |
| --- |
| **5. HP rādītāju noteikšana** |

Lai nodrošinātu HP darbību īstenošanu praksē un to izpildes uzraudzību, katram **pasākumam/projektam ar tiešu vai netiešu ietekmi** uz HP ir nosakāmi HP rādītāji (skat. 9.tabulu), kas ļauj novērtēt katra pasākuma ietvaros īstenoto projektu ietekmi uz HP īstenošanu, proti, piekļūstamības nodrošināšanu personām ar invaliditāti, nevienlīdzības starp sievietēm un vīriešiem jebkurā jomā mazināšanu, iekļaušanas un nediskriminācijas rases vai etniskās izcelsmes, reliģijas vai pārliecības, invaliditātes, vecuma vai seksuālās orientācijas dēļ veicināšanu un kopējo ieguldījumu programmas mērķu sasniegšanā.

* **HP rādītāji ir nosakāmi tikai specifiskajām HP darbībām, tāpēc tām ir jābūt tik konkrētām, lai tām varētu piesaistīt kvantitatīvi izmērāmus rādītājus. Projekta iesniedzēji tiek aicināti izvēlēties 9.tabulā definētos HP rādītājus. Vienlaikus projekta iesniedzējs var definēt citus rādītājus, ja tie izriet no projekta satura un sniedz iespēju novērtēt specifisko darbību ietekmi uz HP.**

*9.tabula*

**Horizontālā principa rādītāji**

|  |  |
| --- | --- |
| **HP rādītāja ID** | **HP rādītāja nosaukums** |
| **Nemateriālo investīciju (ieguldījumi cilvēkresursos) HP rādītāji** | |
| **VINPI\_01** | **Ekspertu sniegto** **konsultāciju** par nediskrimināciju dzimuma, invaliditātes, reliģiskās pārliecības, etniskās piederības, seksuālās orientācijas un /vai vecuma dēļ skaits |
| **VINPI\_02** | Izstrādāto materiālu un pasākumu, kuros **integrēti jautājumi par nediskrimināciju** dzimuma, invaliditātes, reliģijas, etniskās piederības, seksuālās orientācijas un vecuma dēļ, skaits |
| **VINPI\_03** | Darbību, kurās nodrošināti atbalsta **pasākumi vides vai satura piekļūstamībai** (Braila druka, subtitri, zīmju valoda, reāllaika transkripcija, pandusu un pacēlāju noma u.c.), skaits |
| **VINPI\_04** | **Pētījumu, izvērtējumu un aptauju**, kuros ir integrēti jautājumi par nediskrimināciju dzimuma, invaliditātes, reliģiskās pārliecības, etniskās piederības, seksuālās orientācijas un vecuma dēļ, **skaits** |
| **VINPI\_05** | Personu, kuras ir saņēmušas **bērnu uzraudzības pakalpojumu** un ir piedalījušās mācībās vai projekta aktivitātēs, skaits |
| **Materiālo investīciju (infrastruktūras attīstības) projektu HP rādītāji** | |
| **VINPI\_06** | **Objektu**, kuros PMIF, IDF, IRPVP ieguldījumu rezultātā ir nodrošināta vides un informācijas piekļūstamība, skaits |
| **VINPI\_07** | **Uz tīmekļvietnes un mobilajām ierīcēm izmantojamu pakalpojumu,** t.sk. civilās aizsardzības informācijas pakalpojumu, kas atbilst personu ar invaliditāti vajadzībām, skaits |
| **VINPI\_08** | **Veikto vides un informācijas piekļūstamības pašnovērtējumu,** atbilstoši Labklājības ministrijas izstrādātajai metodikai, skaits |
| **VINPI\_09** | **Ekspertu konsultāciju** par būvējamās vides, digitālo pakalpojumu, iekārtu un ierīču funkcionalitātes un piekļūstamības nodrošināšanu personām ar dažādiem funkcionāliem traucējumiem, skaits |

|  |
| --- |
| **6. Projektu iesniegumu vērtēšana** |

Lai nodrošinātu ES fondu programmu ieguldījumu atbilstību ES fondu regulās noteiktajam horizontālajam principam un nodrošinātu vienotu pieeju projektu iesniegumu atbilstības HP vērtēšanā, projektu iesniegumu vērtēšanas kritēriju komplektā ir jāiekļauj HP projektu iesniegumu vērtēšanas kritērijs atbilstoši šīm vadlīnijām un atbilstoši IDF[[17]](#footnote-17), PMIF[[18]](#footnote-18), IRPVP[[19]](#footnote-19) ierobežotas projekta iesnieguma atlases projekta iesnieguma vērtēšanas kritēriju piemērošanas metodikai.

|  |
| --- |
| **6.1. Projektu iesniegumu vērtēšanas HP kritērijs** |

Projektu iesniegumu atlases nosacījumu sagatavošanas posms, iespējams, ir vissvarīgākais visā procesā, jo tieši šajā posmā tiek atvērtas vislielākās iespējas HP īstenošanai praksē, kurā tiek ņemtas vērā sieviešu un vīriešu vajadzības, veicinātas vienlīdzīgas iespējas un novērsta jebkāda diskriminācija.

|  |
| --- |
| **Projektu iesniegumu vērtēšanas HP kritērijs**  (specifiskais atbilstības kritērijs vai kvalitātes kritērijs): |
| **Projektā ir paredzētas darbības, kas veicina horizontālā principa ”Vienlīdzība, iekļaušana, nediskriminācija un pamattiesību ievērošana” īstenošanu** |

Projektu iesniegumu vērtēšanas HP kritērijs ļauj projektu iesniegumu atlasē veicināt un atbalstīt tādus projektus, kas nodrošina nediskrimināciju un veicina piekļūstamību personām ar invaliditāti, nodrošina dzimumu līdztiesību un ņem vērā Pamattiesību hartu un ANO Konvenciju.

|  |
| --- |
| **6.2. HP kritērija vērtēšanas metodika** |

Lai nodrošinātu vienotu pieeju projektu iesniegumu HP vērtēšanas kritēriju piemērošanai, LM izstrādāja projektu iesniegumu vērtēšanas kritēriju piemērošanas metodiku (turpmāk – kritēriju piemērošanas metodika).

Projekta iesniedzējs, vadoties pēc pasākuma projekta satura, var izvēlēties izpildīt minimālās prasības HP kritērijā, vienlaikus vadoties no projekta ietekmes uz HP, projekta iesniedzējs var izvēlēties piešķirt savam projektam lielāku sociālo nozīmi, iekļaujot projektā vairāk HP rādītājus un vispārīgās un specifiskās darbības kā nosaka minimālās prasības.

10.tabulā ir atspoguļots minimālais HP darbību un rādītāju skaits projektā atkarībā no projekta ietekmes uz HP un projektu iesniegumu atlases veida (IPIA vai APIA).

*10.tabula*

**Horizontālā principa vērtēšanas kritērijs un tā piemērošanas metodika**

|  |  |  |
| --- | --- | --- |
| **Ietekme uz HP** | **Atlases veids/kritērija veids** | **Minimālās prasības** |
| **Tieša ietekme uz HP** | IPIA  specifiskais atbilstības kritērijs | Vērtējums ir **„Jā”,** ja projekta iesniegumā ir identificētas galvenās problēmas, kas skar projekta mērķa grupu, jomā, kurā darbojas projekta iesniedzējs un apraksts, kā projektā paredzētās HP VINPI darbības risinās identificētās problēmas un  projekta iesniegumā ir paredzētas **vismaz**:   |  | | --- | | **3 vispārīgas HP darbības**  **3 specifiskas HP darbības**  **2 HP rādītāji** |   Vērtējums ir “**Jā ar nosacījumu**”, ja nav izpildīti kritērija nosacījumi. Šādā gadījumā, virzot projekta uz apstiprināšanu, ir jāparedz nosacījums – papildināt vai precizēt projektu ar nepieciešamo informāciju.  **Vērtējums ir „Nē”**, ja projekta iesniedzējs neizpilda lēmumā par projekta apstiprināšanu ar nosacījumu ietvertos nosacījumus vai arī nosacījumus neizpilda lēmumā par projekta apstiprināšanu ar nosacījumu noteiktajā termiņā. |
| **Tieša ietekme uz HP** | APIA  Kvalitātes kritērijs | Projektam tiek piešķirti **punkti[[20]](#footnote-20)**, ja nosacījumi tiek izpildīti. Projekta iesniegumā ir aprakstītas galvenās problēmas, kas skar projekta mērķa grupu, jomā, kurā darbojas projekta iesniedzējs un apraksts, kā projektā paredzētās HP VINPI darbības risinās identificētās problēmas.  **2punktus[[21]](#footnote-21) (minimālās prasības) piešķir, ja projektā paredzētas:**   |  | | --- | | **3 vispārīgas HP darbības**  **3 specifiskas HP darbības**  **2 HP rādītāji** |   Ja projekta iesniegums atbilst minimālajām prasībām un tajā paredzēto HP VINPI darbību un/vai rādītāju skaits pārsniedz minimālās prasības, projekta iesniegumam piešķir **augstāku punktu skaitu**:  **3 punktus piešķir**, ja no projekta iesniegumā ietvertās informācijas ir secināms, ka minimālās prasības ir pārsniegtas **vienā no šādām pozīcijām**:  1) vispārīgas horizontālā principa darbības;  2) specifiskā horizontālā principa darbība;  3) horizontālā principa rādītājs.  **4 punktus piešķir**, ja no projekta iesniegumā ietvertās informācijas ir secināms, ka minimālās prasības ir pārsniegtas **divās no šādām pozīcijām**:  1) vispārīgas horizontālā principa darbības;  2) specifiskā horizontālā principa darbība;  3) horizontālā principa rādītājs.  **5 punktus piešķir**, ja no projekta iesniegumā ietvertās informācijas ir secināms, ka minimālās prasības ir pārsniegtas **katrā no šādām pozīcijām**:  1) vispārīgas horizontālā principa darbības;  2) specifiskā horizontālā principa darbība;  3) horizontālā principa rādītājs.  **0 punkti** tiek piešķirti, ja projekta iesniegums neatbilst minimālajām prasībām, lai tam piešķirtu punktus šajā kritērijā.  Piemēram, projekta iesniegumā **nav paredzētas vispārīgas un specifiskas HP VINPI darbības**, kas veicinās vienlīdzību, iekļaušanu, nediskrimināciju un pamattiesību ievērošanu, kā arī nav paredzēti HP VINPI rādītāji, vai arī paredzētajām specifiskajām darbībām nav sasaistes ar projekta saturu.  Ja projekta iesniegums sākotnēji nesasniedz minimālo nepieciešamo punktu skaitu šajā kritērijā, bet sasniedz kopumā kvalitātes kritērijos noteikto minimālo punktu skaitu, projekta iesniegumam šajā kritērijā piešķir **0 punktus**, taču to nenoraida šī kritērija neatbilstības dēļ un iekļauj kopējā rindošanas sarakstā, vienlaikus lēmumā iekļaujot nosacījumu ar precizēto projekta iesniegumu nodrošināt atbilstību kritērija minimālajām prasībām.  **Ja pēc precizējumu veikšanas projekta iesniegums aizvien nesasniedz vismaz minimālo punktu skaitu šajā kritērijā, projekta iesniegums tiek noraidīts.** |
| **Netieša ietekme uz HP** | IPIA  specifiskais atbilstības kritērijs | Vērtējums ir **„Jā”,** ja projekta iesniegumā ir identificētas galvenās problēmas, kas skar projekta mērķa grupu, jomā, kurā darbojas projekta iesniedzējs un apraksts, kā projektā paredzētās HP VINPI darbības risinās identificētās problēmas.  **Projektā jāparedz vismaz**:   |  | | --- | | **3 vispārīgas HP darbības**  **1 specifiskas HP darbības**  **1 HP rādītājs** |   Vērtējums ir “**Jā ar nosacījumu**”, ja nav izpildīti kritērija nosacījumi. Šādā gadījumā, virzot projekta uz apstiprināšanu, ir jāparedz nosacījums – papildināt vai precizēt projektu ar nepieciešamo informāciju.  **Vērtējums ir „Nē”**, ja projekta iesniedzējs neizpilda lēmumā par projekta apstiprināšanu ar nosacījumu ietvertos nosacījumus vai arī nosacījumus neizpilda lēmumā par projekta apstiprināšanu ar nosacījumu noteiktajā termiņā |
| **Netieša ietekme uz HP** | APIA  Kvalitātes kritērijs | Projektam tiek piešķirti **punkti[[22]](#footnote-22)**, ja nosacījumi tiek izpildīti. Projekta iesniegumā ir identificētas galvenās problēmas, kas skar projekta mērķa grupu, jomā, kurā darbojas projekta iesniedzējs un apraksts, kā projektā paredzētās HP VINPI darbības risinās identificētās problēmas.  **2punktus[[23]](#footnote-23) (minimālās prasības) piešķir, ja projektā paredzētas:**   |  | | --- | | **3 vispārīgas HP darbības**  **1 specifiska HP darbība**  **1 HP rādītājs** |   Ja projekta iesniegums atbilst minimālajām prasībām un tajā paredzēto HP VINPI darbību un/vai rādītāju skaits pārsniedz minimālās prasības, projekta iesniegumam piešķir **augstāku punktu skaitu**:  **3 punktus piešķir**, ja no projekta iesniegumā ietvertās informācijas ir secināms, ka minimālās prasības ir pārsniegtas **vienā no šādām pozīcijām**:  1) vispārīgas horizontālā principa darbības;  2) specifiskā horizontālā principa darbība;  3) horizontālā principa rādītājs.  **4 punktus piešķir**, ja no projekta iesniegumā ietvertās informācijas ir secināms, ka minimālās prasības ir pārsniegtas **divās no šādām pozīcijām**:  1) vispārīgas horizontālā principa darbības;  2) specifiskā horizontālā principa darbība;  3) horizontālā principa rādītājs.  **5 punktus piešķir**, ja no projekta iesniegumā ietvertās informācijas ir secināms, ka minimālās prasības ir pārsniegtas **katrā no šādām pozīcijām**:  1) vispārīgas horizontālā principa darbības;  2) specifiskā horizontālā principa darbība;  3) horizontālā principa rādītājs.  **0 punkti** tiek piešķirti, ja projekta iesniegums neatbilst minimālajām prasībām, lai tam piešķirtu punktus šajā kritērijā.  Piemēram, projekta iesniegumā **nav paredzētas vispārīgas un specifiskas HP VINPI darbības**, kas veicinās vienlīdzību, iekļaušanu, nediskrimināciju un pamattiesību ievērošanu, kā arī nav piesaistīti HP VINPI rādītāji, vai arī paredzētajām specifiskajām darbībām nav sasaistes ar HP VINPI.  Ja projekta iesniegums sākotnēji nesasniedz minimālo nepieciešamo punktu skaitu šajā kritērijā, bet sasniedz kopumā kvalitātes kritērijos noteikto minimālo punktu skaitu, projekta iesniegumam šajā kritērijā piešķir **0 punktus**, taču to nenoraida šī kritērija neatbilstības dēļ un iekļauj kopējā rindošanas sarakstā, vienlaikus lēmumā iekļaujot nosacījumu ar precizēto projekta iesniegumu nodrošināt atbilstību kritērija minimālajām prasībām.  **Ja pēc precizējumu veikšanas projekta iesniegums aizvien nesasniedz vismaz minimālo punktu skaitu šajā kritērijā, projekta iesniegums tiek noraidīts.** |
| **Nav ietekmes uz HP** | IPIA/APIA  specifiskais atbilstības kritērijs | Vērtējums ir **„Jā”,** ja projekta iesniegumā ir identificētas galvenās problēmas, kas skar projekta mērķa grupu, jomā, kurā darbojas projekta iesniedzējs un apraksts, kā projektā paredzētās HP VINPI darbības risinās identificētās problēmas.  Projektā jāparedz **vismaz**:   |  | | --- | | **3 vispārīgas HP darbības** |   Vērtējums ir “**Jā ar nosacījumu**”, ja nav izpildīti kritērija nosacījumi. Šādā gadījumā, virzot projekta uz apstiprināšanu, ir jāparedz nosacījums – papildināt vai precizēt projektu ar nepieciešamo informāciju.  **Vērtējums ir „Nē”**, ja projekta iesniedzējs neizpilda lēmumā par projekta apstiprināšanu ar nosacījumu ietvertos nosacījumus vai arī nosacījumus neizpilda lēmumā par projekta apstiprināšanu ar nosacījumu noteiktajā termiņā. |

|  |
| --- |
| **7. Projekta iesnieguma veidlapas aizpildīšana** |

Projekta iesniegumā ir paredzēta sadaļa, kurā finansējuma sniedzējam ir jāapraksta projekta ietekme uz horizontālo principu, tostarp jāapraksta vispārīgās un specifiskās HP darbības un jānorāda HP rādītāji (ja attiecināms).

*11.tabula*

**Skaidrojums par projekta iesnieguma veidlapas aizpildīšanu**

|  |  |
| --- | --- |
| **Projekta iesnieguma veidlapa** | **Skaidrojums** |
| **Sasaiste ar horizontālo principu “Vienlīdzība, iekļaušana, nediskriminācija un pamattiesību ievērošana” apraksts** | Minimālo nepieciešamo vispārīgo un specifisko HP darbību un HP rādītāju skaitu projektā skatīt 10.tabulā |
| *Aprakstīt vispārīgās un specifiskās darbības, kas tiks īstenotas projektā un kā tās veicinās dzimumu līdztiesību, personu ar invaliditāti tiesību ievērošanu un iekļaušanu un nediskrimināciju vecuma, dzimuma, reliģiskās vai etniskās piederības dēļ.* | Vispārīgo darbību piemērus skatīt 4., 5., 6.tabulā, specifisko darbību piemērus skatīt 7. un 8. tabulā |
| **Projektā plānotie horizontālā principa “Vienlīdzība, iekļaušana, nediskriminācija un pamattiesību ievērošana” ieviešanai sasniedzamie rādītāji:** | Sasniedzamie HP rādītāji ir jāparedz projektiem ar tiešu vai netiešu ietekmi uz HP. Projektiem, kuriem nav ietekmes uz HP, rādītāji nav jādefinē. |
| *Norādīt HP rādītāju, kas norāda uz horizontālā principa ievērošanu saskaņā ar Labklājības ministrijas vadlīnijām.* | HP rādītāji ir definēti šo vadlīniju 9.tabulā |

Praktiskus piemērus par projekta iesnieguma HP sadaļas aizpildīšanu projektiem ar tiešu, netiešu ietekmi un projektiem bez ietekmes uz HP skatīt šo vadlīniju Pielikumā.

|  |
| --- |
| **8. Informācijas avoti** |

**1. Informācija par vienlīdzīgām iespējām, iekļaušanu un nediskrimināciju LM tīmekļa vietnē:** <https://www.lm.gov.lv/lv/horizontalais-princips-vienlidzigas-iespejas>

* Brošūra par pakalpojumu un vides piekļūstamību cilvēkiem ar funkcionāliem traucējumiem (2021). Pieejama šeit: <https://www.lm.gov.lv/lv/brosura-par-pakalpojumu-un-vides-pieklustamibu-cilvekiem-ar-funkcionaliem-traucejumiem-2021>
* Vadlīnijas augstskolām par iekļaujošas studiju vides veidošanu (2020). Pieejams šeit: <https://www.lm.gov.lv/sites/lm/files/content/vadlinijas_augstskolam_16092020.pdf>
* Ceļvedis iekļaujošas vides veidošanai valsts un pašvaldību iestādēs (2020). Pieejams šeit: <https://www.lm.gov.lv/lv/celvedis-ieklaujosas-vides-veidosanai-valsts-un-pasvaldibu-iestades-2020>
* Ieteikumi saziņas veidošanai ar cilvēkiem ar invaliditāti (2020). Pieejami šeit: <https://www.lm.gov.lv/lv/ieteikumi-sazinas-veidosanai-ar-cilvekiem-ar-invaliditati-2020>
* Ieteikumi diskrimināciju un stereotipus mazinošai komunikācijai ar sabiedrību (LM vadlīnijas). Pieejams šeit: <https://www.lm.gov.lv/lv/media/18838/download>

**2. Informācija par vides un informācijas piekļūstamību**

* **Standarts LVS EN 17210:2021 L** Eiropas dalībvalstu apbūvētas vides piekļūstamības standarts. Apbūvētas vides pieejamība un izmantojamība. Funkcionālās prasības. Latviešu valodā. Pieejams šeit: <https://www.lvs.lv/lv/products/153687> (maksas lejupielāde);
* **Būvju vispārīgo prasību būvnormatīvs LBN 200-21.** MK 2021. gada 19. oktobra noteikumi Nr. 693. Pieejami šeit: <https://likumi.lv/ta/id/326992-buvju-visparigo-prasibu-buvnormativs-lbn-200-21> .
* **LM metodiskais materiāls “Labās prakses ieteikumi vides piekļūstamības nodrošināšanai papildus LBN 200-21 noteiktajam**”. Pieejams šeit: <https://www.lm.gov.lv/lv/ieteikumi-ieklaujosas-vides-veidosanai>
* **LM vides un informācijas piekļūstamības pašnovērtējuma metodika.** Pieejama šeit: <https://www.lm.gov.lv/lv/vides-un-informacijas-pieklustamibas-pasnovertejums-saskana-ar-lbn-200-21>
* **Invalīdu un viņu draugu apvienības “Apeirons” informatīvie un metodiskie materiāli**.

Pieejami šeit: <https://mapeirons.eu/?pn=1> :

* Tūrisma infrastruktūras, produktu un pakalpojumu pielāgošana cilvēkiem ar īpašām vajadzībām: <https://mapeirons.eu/wp-content/uploads/2020/11/Vadlinijas.pdf>
* Anketa dabas taku piekļūstamības novērtēšanai: <https://mapeirons.eu/par-vides-pieejamibu/> .

**3. VARAM ieteikumi un metodikas tīmekļvietņu piekļūstamības nodrošināšanai:**

* Tīmekļvietnes izvērtējums atbilstoši digitālās vides piekļūstamības prasībām (WCAG 2.1 AA): <https://pieklustamiba.varam.gov.lv/>
* Tīmekļvietņu un mobilo lietotņu piekļūstamība: <https://www.varam.gov.lv/lv/wwwvaramgovlv/lv/pieklustamiba>

**4. NVO, kas sniedz konsultācijas par vienlīdzīgu iespēju un nediskriminācijas jautājumiem:**

* **NVO, kas sniedz konsultācijas par vides piekļūstamību**
* Invalīdu un viņu draugu apvienība “Apeirons” [www.apeirons.lv](http://www.apeirons.lv/) :
* Liepājas Neredzīgo biedrība [www.redzigaismu.lv/](http://www.redzigaismu.lv/)
* Latvijas Nedzirdīgo savienība [www.lns.lv/lat/](http://www.lns.lv/lat/)
* Latvijas Neredzīgo biedrība [www.lnbiedriba.lv/](http://www.lnbiedriba.lv/)
* Latvijas cilvēku ar īpašām vajadzībām sadarbības organizācija SUSTENTO [www.sustento.lv](http://www.sustento.lv/)
* **NVO, kas sniedz konsultācijas par dzimumu līdztiesības jautājumiem:** skatīt institūciju sarakstu šeit:

- Biedrība “Centrs “Marta”” - [www.marta.lv](http://www.marta.lv)

- Sieviešu sadarbības tīkls - <https://sadarbibastikls.lv/>

- Korporatīvās ilgtspējas un atbildības institūts - <https://www.incsr.eu/par-mums/>

* **NVO, kas sniedz konsultācijas par cilvēktiesību un nediskriminācijas jautājumiem:**
* Latvijas Cilvēktiesību institūts - [www.humanrights.lv](http://www.humanrights.lv/)
* Latvijas Cilvēktiesību centrs - [www.humanrights.org.lv](http://www.humanrights.org.lv/)
* Cilvēktiesību gids - <https://www.cilvektiesibugids.lv/temas>
* Sabiedrības integrācijas fonds - [www.sif.gov.lv](http://www.sif.gov.lv/)
* Invalīdu un viņu draugu apvienība "Apeirons" - [www.apeirons.lv](http://www.apeirons.lv/)
* Asociācija ielas bērniem – [www.ielasberni.lv](http://www.ielasberni.lv/)
* Latvijas cilvēku ar īpašām vajadzībām sadarbības organizācija Sustento - [www.sustento.lv](http://www.sustento.lv/)
* Latvijas jaunatnes padome - [www.ljp.lv](http://www.ljp.lv/)
* Latvijas Nedzirdīgo savienība - [www.lns.lv](http://www.lns.lv/)
* Latvijas Neredzīgo biedrība - [www.l](http://www.lnbrc.lv/)[nbiedriba.lv](http://lnbiedriba.lv/)
* Latvijas Pilsoniskā alianse - [www.nvo.lv](http://www.nvo.lv/)
* Lesbiešu, geju, biseksuāļu, transpersonu un viņu draugu apvienība "Mozaīka" - [www.mozaika.lv](http://www.mozaika.lv/)
* Biedrība "Papardes zieds" - [www.papardeszieds.lv](http://www.papardeszieds.lv/)
* Biedrība “Centrs “Marta”” - [www.marta.lv](http://www.marta.lv/)
* Sabiedrība par atklātību "Delna" - [www.delna.lv](http://www.delna.lv/)
* Sorosa fonds – Latvija - [www.sfl.lv](http://www.sfl.lv/)
* Resursu centru cilvēkiem ar garīgiem traucējumiem „ZELDA”- [www.zelda.org.lv](http://www.zelda.org.lv/)
* Baltic Human Rights Society [www.baltichumanrights.org](http://www.baltichumanrights.org/)
* Biedrība “Latvijas Pensionāru Federācija” <https://www.pensionari.lv/>
* Biedrība “Rīgas aktīvo senioru alianse” <https://biedribarasa.lv/biedriba-rigas-aktivo-senioru-alianse/>

**5. Informācija par dažādības vadību**

* **Korporatīvās ilgtspējas un atbildības institūts**

<https://www.incsr.eu/dazadibas-vadiba-efektivs-veids-ar-darbaspeka-trukumu-saistito-problemu-risinasanai-un-valsts-ekonomiskas-izaugsmes-sekmesanai/>

* **Invalīdu un viņu draugu apvienība “Apeirons”**

<https://www.apeirons.lv/dazadibas-vadiba-cilveki-ka-resurss-cilveki-ka-pievienota-vertiba/>

* **Sabiedrības integrācijas fonds**
* <http://petijumi.mk.gov.lv/sites/default/files/file/MP_SIF_INF_Dazadibas_vadibas_situacijas_izpete_uznemumos.pdf>
* <https://www.sif.gov.lv/lv/darba-deveju-kustiba-dazadiba-ir-speks>
* <https://springvalley.lv/lv/aktuali/raksti/dazadibas-vadibas-macibas-skatu-punkti/>
* **Sarunu skola “Lampa”**

<https://www.youtube.com/watch?v=jotJagyObac>

* **Providus**

<https://www.slideshare.net/providus/kas-ir-dadbas-vadba-kd-t-ir-noderga>

* **Latvijas Darba devēju konfederācija**

<https://lddk.lv/wp-content/uploads/2021/04/Sintija_Silina_dazadibas_vadiba_uznemuma.pdf>

**6. LR un ārvalstu informācijas resursi:**

**Personu ar invaliditāti galvenās tiesības**. Pieejams šeit: <https://fra.europa.eu/sites/default/files/fra_uploads/1741-disability_key%20rights_factsheet_LV.pdf>

**Diskriminācijas pamati**. Pieejams šeit: <https://www.equalityhumanrights.com/en/advice-and-guidance/age-discrimination>

**Konceptuālais ziņojums “Aktīvās novecošanās stratēģija ilgākam un labākam darba mūžam Latvijā”.** Pieejams šeit:<https://likumi.lv/ta/id/284635-par-konceptualo-zinojumu-aktivas-novecosanas-strategija-ilgakam-un-labakam-darba-muzam-latvija>

**ES līmeņa platforma par vecuma nediskrimināciju**. Pieejams šeit: <https://www.age-platform.eu/> .

Tiesībsarga mājas lapa:- <https://www.tiesibsargs.lv/news/lv/kas-ir-eidzisms-un-kada-tam-saistiba-ar-vecuma-diskriminaciju>

**Sabiedrības integrācijas fonds par vecuma diskrimināciju**: <https://atvertiba.lv/sabiedribas-novecosanas-latvija-un-eiropa-eidzisms-un-vecuma-diskriminacija/>

EUROSTAT <https://ec.europa.eu/eurostat/cache/digpub/ageing/>

**Informatīvie materiāli par seksuālo orientāciju:**

<https://ec.europa.eu/info/sites/default/files/report_companies_final_en.pdf>

<http://www.thinkdiversity.eu/dazadibas-harta/>

<https://eur-lex.europa.eu/legal-content/LV/TXT/?uri=CELEX:52020DC0698> –

**LGBTIK līdztiesības stratēģijas 2020.–2025. gadam faktu lapa** <https://ec.europa.eu/info/sites/default/files/lgbtiq_factsheet_2020-2025_lv.pdf>

<https://www.ohchr.org/sites/default/files/Documents/Issues/Migration/PrinciplesAndGuidelines.pdf>

|  |
| --- |
| **9. Kontakti** |

**Labklājības ministrijā**:

Inese Vilcāne, [Inese.Vilcane@lm.gov.lv](mailto:Inese.Vilcane@lm.gov.lv), tālr. 64331836

<https://www.lm.gov.lv/lv/horizontalais-princips-vienlidzigas-iespejas>

|  |  |  |
| --- | --- | --- |
| Sociālās politikas plānošanas un attīstības departamenta direktores p.i., Sociālās politikas plānošanas un attīstības departamenta direktores vietniece | *\*Dokuments parakstīts  ar drošu elektronisko parakstu un satur laika zīmogu* | Evija Kūla |

1. 2022. gada 18. oktobra Ministru kabineta noteikumi Nr. 651 “Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.–2027. gada plānošanas perioda īstenošanas vadības kārtība” <https://likumi.lv/ta/id/336499-ieksejas-drosibas-fonda-patveruma-migracijas-un-integracijas-fonda-un-finansiala-atbalsta-instrumenta-robezu-parvaldibai> [↑](#footnote-ref-1)
2. Eiropas Parlamenta un Padomes 2021. gada 24. jūnija regula (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (<https://eur-lex.europa.eu/legal-content/LV/TXT/PDF/?uri=CELEX:32021R1060&from=LV%20>) [↑](#footnote-ref-2)
3. EIROPAS PARLAMENTA UN PADOMES REGULA (ES) 2021/1147 (2021. gada 7. jūlijs), ar ko izveido Patvēruma, migrācijas un integrācijas fondu, <https://eur-lex.europa.eu/legal-content/LV/TXT/PDF/?uri=CELEX:32021R1147&from=EN> [↑](#footnote-ref-3)
4. Eiropas Savienības (ES) acquis ir kopīgu tiesību un pienākumu krājums, kas veido ES tiesību aktu kopumu un ir iekļauts ES dalībvalstu tiesību sistēmās. https://eur-lex.europa.eu/legal-content/LV/TXT/?uri=LEGISSUM:acquis [↑](#footnote-ref-4)
5. EIROPAS PARLAMENTA UN PADOMES REGULA (ES) 2021/1149 (2021. gada 7. jūlijs) par Iekšējās drošības fonda izveidi <https://eur-lex.europa.eu/legal-content/LV/TXT/PDF/?uri=CELEX:32021R1149regulu> [↑](#footnote-ref-5)
6. EIROPAS PARLAMENTA UN PADOMES REGULA (ES) 2021/1148 (2021. gada 7. jūlijs), ar ko izveido finansiāla atbalsta instrumentu robežu pārvaldībai un vīzu politikai, kurš ir daļa no Integrētās robežu pārvaldības fonda, <https://eur-lex.europa.eu/legal-content/LV/TXT/PDF/?uri=CELEX:32021R1148&from=LV> [↑](#footnote-ref-6)
7. Sk. Satversmes tiesas 2005. gada 14. septembra sprieduma lietā Nr. 2005-02-0106 9.3. punktu [↑](#footnote-ref-7)
8. Invaliditātes likuma 5.pants [↑](#footnote-ref-8)
9. Reliģisko organizāciju likums, 4. panta pirmā daļa [↑](#footnote-ref-9)
10. Informācija pieejama Latvijas Republikas tiesībsarga tīmekļa vietnē: <https://www.tiesibsargs.lv/lv/pages/cilvektiesibas/diskriminacijas-noversana/pamati-uz-kadiem-aizliegta-diskriminacija> [↑](#footnote-ref-10)
11. <https://fra.europa.eu/sites/default/files/fra-hdgso-report-part2_lv.pdf> [↑](#footnote-ref-11)
12. Homofobija ir negatīvo attieksmju kopums pret homoseksualitāti vai cilvēkiem, kas sevi identificē kā lesbieti, geju, biseksuāli vai transpersonu (LGBT). Tā izpaužas kā antipātija, nicinājums, aizspriedumi un naids, tās cēlonis var būt iracionālas bailes, dažkārt arī reliģiskā pārliecība. [↑](#footnote-ref-12)
13. <https://www.lm.gov.lv/lv/media/22110/download?attachment> [↑](#footnote-ref-13)
14. Sociālās atstumtības riskam pakļautās grupas definētas LM tīmkeļvietnē: <https://www.lm.gov.lv/lv/situacijas-raksturojums-0> [↑](#footnote-ref-14)
15. https://www.varam.gov.lv/sites/varam/files/content/files/Infografikas/pieklustamiba\_v4.pdf [↑](#footnote-ref-15)
16. <https://www.iub.gov.lv/lv/socialais-iepirkums>, <https://www.iub.gov.lv/lv/media/658/download?attachment> [↑](#footnote-ref-16)
17. <https://www.iem.gov.lv/lv/idf-projektu-konkursa-dokumenti> [↑](#footnote-ref-17)
18. <https://www.iem.gov.lv/lv/pmif-projektu-konkursa-dokumenti> [↑](#footnote-ref-18)
19. <https://www.iem.gov.lv/lv/irpvp-projektu-konkursa-dokumenti> [↑](#footnote-ref-19)
20. Tālāk norādīts ieteicamais punktu sadalījums. [↑](#footnote-ref-20)
21. Norādītais punktu sadalījums ir ilustratīvs – punktu skaitu katra atbildīgā iestāde nosaka, ņemot vērā citos kvalitātes kritērijos piešķiramo punktu skalas intervālu un objektīvi izvērtējot vēlamo kritērija svaru kopumā starp visiem kvalitātes kritērijiem. Piedāvātajā **piemērā** maksimālais šajā kritērijā iegūstamais punktu skaits ir 5. [↑](#footnote-ref-21)
22. Tālāk norādīts ieteicamais punktu sadalījums. [↑](#footnote-ref-22)
23. Norādītais punktu sadalījums ir ilustratīvs – punktu skaitu katra atbildīgā iestāde nosaka, ņemot vērā citos kvalitātes kritērijos piešķiramo punktu skalas intervālu un objektīvi izvērtējot vēlamo kritērija svaru kopumā starp visiem kvalitātes kritērijiem. Piedāvātajā **piemērā** maksimālais šajā kritērijā iegūstamais punktu skaits ir 5. [↑](#footnote-ref-23)